Tiada Lagi Jualan Tambahan – 59,000 Tiket Malaysia vs Thailand ‘Sold Out’

Sebanyak 59,000 tiket yang diperuntukkan untuk perlawanan separuh akhir pertama Piala AFF melibatkan Malaysia dan Thailand di Stadium Nasional Bukit Jalil (SNBJ) telah habis dijual.

Perkembangan itu disahkan oleh badan induk bola sepak tanah air, Persatuan Bola Sepak Malaysia (FAM) kira-kira 22 jam selepas jualan tiket itu dibuka di laman sesawang www.tickethotline.com bermula jam 3 petang, semalam.

“Terima kasih kepada penyokong Harimau Malaya yang telah membeli tiket bagi menyaksikan perlawanan Separuh Akhir 1, Malaysia lwn Thailand.” tulis FAM menerusi satu kenyataan yang dikongsikan di pelbagai laman sosialnya.

Jumpa di Bukit Jalil, Sabtu ini!#FAM #HarimauMalaya #AFFMitsubishiElectricCup2022 pic.twitter.com/sN0EvIGUnz

— FA Malaysia (@FAM_Malaysia) January 5, 2023

Pada masa yang sama, FAM menyatakan tiada lagi sebarang penjualan tiket tambahan, sama ada secara dalam talian atau di kaunter tiket stadium.

Semalam, FAM memaklumkan hanya 59,000 keping tiket sahaja dijual untuk perlawanan ini.

Sebanyak 21,000 tiket atau tempat duduk terpaksa ‘dikorbankan’ jualannya kerana dihalang oleh struktur pentas konsert Jay Chou yang dalam proses pemasangan.

Untuk makluman semua, SNBJ mempunyai kapasiti tempat duduk sebanyak 87,411.


Sejam Pertama Selangor Tak Garang, Tak Menekan Terengganu

Sekitar sejam pertama, pasukan pelawat, Selangor FC tidak menampilkan corak permainan yang sebenar ketika bertemu Terengganu FC dalam aksi kedua saingan Liga Super di Stadium Sultan Mizan Zainal Abidin, semalam.

Perkara itu diakui sendiri oleh ketua jurulatih Selangor, Karsten Neitzel selepas akur dengan kekalahan 3-1 di tangan pasukan tuan rumah hasil jaringan Jordan Mintah, Rahmat Makasuf, Shahrul Nizam (G.S) dan Hakimi Abdullah.

Bagaimanapun, jurulatih kelahiran Jerman ini percaya corak permainan anak-anak buahnya mungkin berubah sekiranya percubaan oleh Shahrel Fikri menemui jaring gol pasukan lawan, pada babak awal.

“(Sekitar) 50 atau 60 minit pertama bukanlah seperti corak yang dimainkan pada perlawanan terdahulu (menentang Sri Pahang), kami sukar untuk menekan (pressing) pasukan lawan,

“Pada separuh masa pertama kami mempunyai beberapa peluang dan salah satunya rembatan oleh Eky yang terkena tiang, mungkin jika dia menjaringkan gol itu dan permainan akan jadi lebih baik buat kami,” kata Karsten dalam sidang media selepas perlawanan.

Memasuki babak kedua, selepas tersentak dengan jaringan kedua Terengganu oleh Rahmat pada minit ke-61, skuad Red Giants bangkit menampilkan permainan yang lebih garang di atas padang dan mengasak Terengganu secara bertubi-tubi.

Kemasukan penyerang muda, Danial Asri turut memberikan nafas baharu kepada barisan serangan Selangor dan pemain ini turut menjadi punca kepada jaringan sendiri pertahanan Terengganu, Shahrul Nizam pada minit ke-74.

Ketua jurulatih pasukan tuan rumah, Nafuzi Zain yang menyedari situasi tersebut membuat keputusan memasukkan pemain defensif, Hafizal Mohamad menggantikan pemain tengah, Nasir Basharuddin untuk mengukuhkan lagi barisan pertahanan.

Beliau turut memasukkan bek kanan yang lebih segar, Azam Azmi Murad menggantikan Azarul Nazarith yang sudah keletihan di posisi yang sama untuk mengekalkan pendahuluan yang dimiliki.

“(Pada) 30 minit terakhir, pasukan cuba memberikan segala-galanya, mereka bermain dengan baik, mencipta peluang gol dan menunjukkan persembahan yang baik tetapi ianya masih tidak cukup untuk mengalahkan Terengganu dan untuk itu tahniah buat mereka.” tambahnya lagi.

Karsten turut mengakui kekalahan ini sesuatu yang tidak menggembirakannya namun mereka perlu melakukan persiapan untuk perlawanan seterusnya menentang seteru Lembah Klang iaitu Kuala Lumpur City di halaman sendiri, sabtu ini.

Featured Image: Malaysian Football League


MotoGP: Perlumbaan di Sepang Dibatalkan & Digantikan Dengan Litar Misano

Kejuaraan MotoGP Malaysia yang dijadualkan berlangsung di Litar Antarabangsa Sepang pada 22 hingga 24 Oktober 2021 terpaksa dibatalkan ekoran situasi semasa pandemik Covid-19 di negara ini.

Perkara tersebut dimaklumkan secara rasmi oleh pihak Litar Antarabangsa Sepang (SIC) dan badan induk serta penganjur, FIM, IRTA dan Dorna Sports menerusi pelbagai platform laman sosialnya, semalam.

“Pandemik Covid-19 yang berterusan da sekatan kemasukan ke Malaysia menyebabkan pembatalan acara ini.” tulis kenyataan tersebut.

SIC, badan induk dan penganjur berharap dapat kembali mengadakan perlumbaan di Litar Antarabangsa Sepang pada tahun 2022.

Sehubungan itu, pihak penganjur mengumumkan Litar Misano, Itali menjadi pengganti kepada perlumbaan pada tarikh berkenaan.


Sukan Komanwel: Atlet Kenya Menang Emas Acara 100m – Catatan Masa 10.02s

Perlumbaan akhir acara pecut 100 meter (m) lelaki di temasya Sukan Komanwel Birmingham 2022 menyaksikan pingat emas dimenangi oleh pelari Kenya, Ferdinand Omurwa Omanyala.

Atlet berusia 26 tahun kelahiran Nairobi ini muncul yang pertama melintasi garisan penamat dalam acara balapan yang berlangsung di Stadium Alexander dengan catatan masa 10.02 saat (s).

Sementara itu, di tempat kedua adalah juara bertahan edisi lalu, pelari Afrika Selatan berusia 28 tahun, Akani Simbine. Dia menamatkan larian dengan catatan masa 10.13s sekaligus membawa pulang pingat perak.

What a moment for @OlympicsKe & @Ferdiomanyala in the Men's 100m Final!#CommonwealthGames #B2022 pic.twitter.com/OlxCNEBpof

— Commonwealth Sport (@thecgf) August 3, 2022

Baca: Kejohanan Olahraga Dunia B-20: Azeem Catat Larian 10.09s Acara 100m – Rekod Baharu Kebangsaan

Manakala tempat ketiga pula menjadi milik pelari Sri Lanka yang berusia 26 tahun, Yupun Abeykoon. Dalam perlumbaan ini, Abeykoon melintas garisan penamat dengan catatan masa 10.14s.

Sebagai tambahan, catatan masa yang direkodkan oleh Omanyala dalam acara ini adalah jauh lebih perlahan daripada rekod peribadi terbaiknya.

Omanyala pernah merekodkan larian terpantasnya, 9.77s ketika beraksi dalam kejohanan Kip Keino Classic 2021 di negaranya. Catatan masa ini meletakkannya selaku pelari terpantas bagi benua afrika.

Featured Image: Twitter Ferdinand Omanyala


Hoki Piala Asia: Malaysia Mula Langkah Kanan, Belasah Oman 7-0

Skuad hoki lelaki kebangsaan memulakan kempen Hoki Piala Asia 2022 dengan langkah kanan apabila membantai Oman dengan keputusan 7-0 dalam perlawanan pertama Kumpulan B, tengah hari tadi.

Skuad berjulukan Speedy Tigers bimbingan Arul Selvaraj ini berhasil meledak empat gol pada babak pertama sebelum menambah tiga jaringan lagi pada babak kedua.

Tiga daripada jaringan itu dicetak oleh Muhammad Razie Abdul Rahim (minit ke-5, ke-12 dan ke-18) manakala baki empatnya lagi hasil sumbangan Faizal Saari, Shahril Saabah, Faiz Helmi Jali dan Mohamad Ashran Hamsani pada minit ke-22, ke-33, ke-39 dan ke-47 masing-masing.

Kemenangan yang diraih hari ini membolehkan Malaysia memungut tiga mata pertama dalam saingan Kumpulan B yang turut disertai oleh Republik Korea dan Bangladesh.

Untuk pengetahuan semua, kejohanan ini juga berperanan sebagai kelayakan ke saingan Hoki Piala Dunia 2023 yang akan berlangsung di India.

Tiket kemaraan ke saingan tersebut hanya diberikan kepada juara, naib juara dan tempat ketiga daripada kejohanan Hoki Piala Asia 2022 yang sedang berlangsung di Jakarta, Indonesia, pada ketika ini.

Sementara itu, Malaysia akan turun menentang Republik Korea bagi perlawanan kedua peringkat Kumpulan B. Perlawanan ini dijadualkan berlangsung pada jam 3 petang waktu Malaysia, esok.

Featured Image: Malaysian Hockey Confederation


KBS Pertimbang Naik Taraf Trek Balapan Bekas Sekolah Azeem – SMK Gunung Rapat

Kementerian Belia dan Sukan (KBS) sedang mempertimbangkan untuk menaik taraf trek balapan bekas sekolah Muhammad Azeem Mohd Fahmi, Sekolah Menengah Kebangsaan (SMK) Gunung Rapat, Ipoh.

Ianya susulan kejayaan Muhammad Azeem yang beraksi dengan cemerlang dan menamatkan acara pecut 100 meter (m) di tempat kelima dalam Kejohanan Olahraga Dunia Bawah 20 Tahun (B-20), awal pagi tadi.

Perkara tersebut dimaklumkan oleh Menteri Belia dan Sukan, Dato’ Seri Ahmad Faizal Azumu menerusi satu kenyataan media, pada hari ini.

KENYATAAN MEDIA MASA DEPAN PELARI PECUT MUDA NEGARA MUHAMMAD AZEEM FAHMI#TeamKBS #KeluargaMalaysia pic.twitter.com/DFDDOBnNyD

— KBSMalaysia (@KBSMalaysia) August 3, 2022

Difahamkan, pertimbangan itu dibuat bagi melahirkan lebih ramai atlet berbakat dan berpotensi besar dalam sukan olahraga. Untuk makluman, SMK Gunung Rapat merupakan sekolah kluster sukan yang telah melahirkan banyak atlet termasuk Muhammad Azeem.

Ianya turut menjadi lokasi latihan atlet berusia 18 tahun kelahiran negeri Perak Darul Redzuan ini.

Pada masa yang sama, Azumu turut mengucapkan syabas dan tahniah buat Muhammad Azeem atas pencapaiannya di kejohanan terbabit.

Ini termasuk dengan kejayaan melakar satu rekod kebangsaan baharu dalam acara pecut 100m apabila merekodkan larian sepantas 10.09 saat (s) ketika beraksi dalam peringkat saringan.

Menurut Faizal, bakat serta kebolehan Muhammad Azeem perlu terus digilap agar lebih banyak kejayaan dapat dicipta pada masa akan datang.

Katanya lagi, KBS akan terus berusaha dan menyokong sebarang usaha meningkatkan pencapaian atlet dalam semua disiplin demi kemajuan sukan negara.


Pernah Dikaitkan Dengan JDT, Falcao Pilih Kembali Ke Saingan La Liga Sertai Rayo Vallecano

Bulan lalu, media sosial tempatan gegak-gempita dengan satu pendedahan oleh portal sukan berpangkalan di Turki bahawa penyerang veteran Colombia, Radamel Falcao dikaitkan untuk menyertai juara Liga Super 8 kali, Johor Darul Ta’zim (JDT).

Bukan calang-calang penyerang yang dikaitkan dengan skuad Harimau Selatan kali ini. Manakan tidaknya, Falcao pernah beraksi bersama beberapa kelab gergasi eropah seperti Porto, Atletico Madrid, AS Monaco, Manchester United dan Chelsea.

Malahan penyerang berusia 35 tahun ini turut mempunyai pengalaman beraksi di pentas Piala Dunia serta kejohanan peringkat benua, Copa America mewakili skuad negaranya.

Bagaimanapun, Pengarah Sukan JDT, Martin Prest menerusi makluman di pelbagai platform media sosial milik kelab terbabit berkata skuad yang mendapat julukan Harimau Selatan itu tidak berada dalam kedudukan kewangan terbaik pada masa ini untuk mendapatkan khidmat pemain seperti Falcao.

Baca: Kewangan JDT Tidak Kukuh Untuk ‘Ikat’ Radamel Falcao – Martin Prest

Pada masa yang sama, beliau turut menyatakan berita mengenai tawaran yang dilakukan kepada Falcao untuk beraksi bersama JDT adalah khabar angin semata-mata.

Menerusi satu perkembangan terbaru yang dilaporkan oleh portal berpangkalan di Sepanyol, Marca, Falcao kembali beraksi dalam saingan La Liga dengan menyertai Rayo Vallecano sebelum jendela perpindahan musim panas ditutup.

Difahamkan, pengumuman rasmi oleh Rayo Vallecano akan dilakukan kemudian.

Falcao dikatakan menandatangani kontrak selama dua musim bersama pasukan tersebut untuk memastikan dia dapat bermain secara kerap sebagai usahanya untuk menyertai skuad Colombia bagi beraksi dalam kejohanan Piala Dunia 2022 Qatar.


‘Susah’ Nak Panggil Pemain Berdasarkan Minit Permainan – Coach Satia

Isu minit permainan seringkali diperdebatkan oleh para penyokong dan peminat apabila barisan kejurulatihan menyenaraikan pemain-pemain yang dipilih untuk membarisi skuad kebangsaan, Harimau Malaya.

Presiden Persatuan Jurulatih Bola Sepak Malaysia (PJBM), B. Satiananthan atau dikenali sebagai Coach Satia berkata pemilihan pemain berdasarkan minit permainan bersama kelab masing-masing boleh dipraktikkan namun ianya akan berhadapan kesukaran untuk beberapa posisi.

Menurutnya, antara posisi yang akan berhadapan kesukaran untuk dipanggil jika berdasarkan kriteria minit permainan adalah penyerang, pemain perancang dan pertahanan tengah.

“(Cadangan) itu ada yang boleh dan ada yang susah sedikit. Memang kita perlu mencari pemain berdasarkan minit permainan tetapi cuba kita lihat beberapa posisi kritikal seperti penyerang, perancang dan pertahanan tengah.

“Posisi ini kebanyakannya didominasi pemain import jadi pemain tempatan kita memang kurang minit. Di bahagian penyerang pun kita lihat siapa yang menerajui senarai penjaring terbanyak? Ini satu cabaran yang besar untuk kita mencari penyerang yang ada banyak minit permainan.

“Tetapi kalau di Eropah, kadang-kadang ada pemain itu kurang minit bersama kelab tetapi tetap dipanggil bersama skuad kebangsaan, contohnya seperti Olivier Giroud. Saya bersetuju dengan Hamidin tetapi saya lihat beberapa kekangan akan dihadapi barisan kejurulatihan,” ulas jurulatih berusia 63 tahun ini seperti dipetik daripada laporan Berita Harian.

Terdahulu, media tempatan melaporkan, Presiden Persatuan Bola Sepak Malaysia (FAM), Datuk Haji Hamidin Mohd Amin menyatakan bahagian teknikal perlu melihat kepada kriteria minit permainan dalam memilih pemain yang akan membarisi skuad kebangsaan.

Selain itu, Hamidin juga telah berbincang bersama bahagian teknikal untuk memperluaskan pemilihan pemain-pemain dari pasukan atau negeri yang lain agar skuad kebangsaan kembali menyinar di pentas antabangsa.

Perkara-perkara ini akan dipraktikkan untuk panggilan skuad kebangsaan yang akan datang.


Kim Pan-gon: Kemboja, Maldives Lawan Sesuai Untuk Perbaiki Kelemahan Sebelum Piala AFF

Ketua jurulatih skuad kebangsaan, Kim Pan-gon menyifatkan pertembungan menentang Kemboja dan Maldives dalam Pelawanan Antarabangsa Tier 1 pada 9 dan 14 Disember kelak sebagai lawan yang sesuai sebelum aksi Piala AFF 2022.

Biarpun kedua-duanya berada di kedudukan ranking yang lebih rendah iaitu ke-177 dan ke-154 dunia masing-masing berbanding Malaysia di ranking ke-146, pemilihan pasukan ini dibuat berpandukan susunan perjalanan skuad Harimau Malaya di kejohanan dwitahunan terbabit.

“Kemboja merupakan salah satu pasukan dari Kumpulan A yang mana pemilihan pasukan ini sebagai lawan pada perlawanan pemanas badan dilihat bersesuaian dalam usaha kita untuk mengenal pasti perkara-perkara yang perlu diperbaiki selepas pasukan kembali berkumpul untuk kem latihan pusat.”

“Kita telah bermain perlawanan menentang Thailand dan Filipina tahun ini dan percaya Kemboja akan menjadi pilihan lawan yang baik untuk persiapan kita kali ini.”

“Bagi pertemuan dengan Maldives, lawan yang biarpun bukan dari Asia Tenggara tetapi merupakan juara dua kali Piala Persekutuan Bola Sepak Asia Selatan (SAFF) pada 2008 dan 2018, selain memiliki corak permainan yang hampir sama dengan pasukan-pasukan Asia Tenggara yang lain.”

Pemilihan Aksi Pemanas Badan Bertemu Kemboja & Maldives Bersesuaian Dengan Persiapan Harimau Malaya Menjelang Piala Mitsubishi Electric AFF 2022

▶ Baca kenyataan penuh Kim Pan Gon di https://t.co/jeAKfzHOmL#FAM #HarimauMalaya #AFFMitsubishiElectricCup2022 pic.twitter.com/WOA9mz9hAg

— FA Malaysia (@FAM_Malaysia) October 31, 2022

“Selain itu, Maldives memenangi kedua-dua perlawanan mereka ketika FIFA Days pada September dan merupakan salah satu pasukan terbaru yang telah menentang Laos, pasukan yang akan kita hadapi pada kejohanan nanti.” kata Pan-gon menerusi kenyataan dikongsikan Persatuan Bola Sepak Malaysia (FAM), hari ini.

Untuk makluman semua, Malaysia telah diundi di dalam Kumpulan B bersama-sama Vietnam, Singapura, Myanmar dan Laos bagi edisi kali ini.

Malaysia akan memulakan kempen kali ini dengan bertemu Myanmar (21 Disember) di tempat lawan, diikuti dengan melayan kunjungan Laos (24 Disember) di tempat sendiri.

Seterusnya, Harimau Malaya akan meneruskan kempen itu dengan berhadapan juara edisi 2018, Vietnam (27 Disember) di tempat lawan sebelum menutup saingan peringkat kumpulan bertemu Singapura (3 Januari) di halaman sendiri.

Sebagai tambahan, juara dan naib juara Kumpulan A dan B akan layak ke peringkat seterusnya iaitu separuh akhir.

Featured Image: Football Association of Malaysia


Piala Thomas: ‘Scratch Pair’ Aaron-Ee Yi Sekat India Menang Awal

Selepas diturunkan buat pertama kali dalam saingan akhir peringkat kumpulan Piala Thomas 2022 semalam, skuad Malaysia sekali lagi mempertaruhkan “scratch pair” Aaron Chia dan Teo Ee Yi selaku beregu kedua ketika menentang India, hari ini.

Aaron-Ee Yi diturunkan sebagai wakil keempat negara untuk berhadapan dengan beregu yang berada di ranking ke-45 dunia, Krishna Prasad Garaga-Vishnuvardhan Goud Panjala. Mereka turun dengan misi untuk menyekat India daripada merangkul satu lagi mata agar dapat menamatkan perlawanan dengan keputusan 3-1 ke atas Malaysia.

Dan misi tersebut berjaya disempurnakan oleh Aaron-Ee Yi apabila berjaya menumpaskan pasangan tersebut secara “straight set” dengan skor 21-19 dan 21-17 dalam tempoh masa 37 minit permainan.

TotalEnergies BWF Thomas and Uber Cup Finals 2022

🇲🇾Aaron CHIA🏅21 21 🇲🇾Ee Yi TEO🏅19 17 🇮🇳Krishna Prasad GARAGA          🇮🇳Vishnuvardhan Goud PANJALA

🕗 in 37 minutes https://t.co/S7FHbJdCRt

— BWFScore (@BWFScore) May 12, 2022

Kemenangan oleh Aaron-Ee Yi ini sekaligus membolehkan Malaysia memungut mata yang kedua dan mengikat India dengan kedudukan 2-2 buat seketika waktu.

Sementara itu, pemenang bagi peringkat suku akhir yang akan mara ke pusingan separuh akhir perlu ditentukan menerusi pertarungan kelima yang melibatkan perseorangan ketiga masing-masing.

Skuad lelaki Malaysia mempertaruhkan pemain No.124 dunia, Leong Jun Hao manakala India pula meletakkan pemain No.23 dunia, Prannoy Haseena Sunil Kumar.

Featured Image: Badminton Association of Malaysia


Iniesta Berstatus Ejen Bebas – Tinggalkan Vissel Kobe Selepas 5 Tahun

Bekas pemain FC Barcelona dan skuad kebangsaan Sepanyol, Andres Iniesta yang dilabel sebagai “midfield maestro” oleh para pemerhati dan peminat bola sepak seluruh dunia khususnya sekitar era 2010-an kini berstatus ejen bebas.

Perkembangan ini hadir selepas pemain berusia 39 tahun terbabit tidak melanjutkan kontraknya bersama Vissel Kobe – kelab beraksi dalam kancah J.League yang disertainya sekitar pertengahan tahun 2018 lalu.

Sebelum berpisah dengan kelab berpangkalan di negara matahari terbabit, Iniesta diberikan berpeluang untuk bermula dalam kesebelasan utama buat julung kalinya pada musim ini bersama Vissel Kobe pada Sabtu lalu.

Dalam perlawanan melayan kunjungan Consadole Sapporo di Stadium Noevir, Iniesta sempat dan beraksi selama 56 minit dihadapan 30,000 penonton yang hadir sebelum digantikan dengan pemain tengah, Daiju Sasaki.

Perlawanan tersebut berkesudahan dengan keputusan seri 1-1 hasil jaringan Supachok Sarachat (Consadole Sapporo, 26’) dan Matheus Thuler (Vissel Kobe, 85’) masing-masing.

Untuk pengetahuan semua, sebelum sepak mula perlawanan tersebut, Iniesta turut diraikan oleh para peminat dengan satu tifo gergasi khas yang memaparkan pemain kelahiran Fuentealbilla terbabit menyarung jersi No.8 serta memakai lilitan kapten dan ucapan “Gracias Andres”.

Sebagai rekod, sepanjang menyarung jersi Vissel Kobe, Iniesta berhasil membuat 134 penampilan disamping menjaringkan 26 gol dan mencipta 25 “assist” dalam kesemua pertandingan samada domestik mahupun antarabangsa.

Iniesta mengharungi musim yang paling gemilang bersama Vissel Kobe pada tahun 2019 apabila membantu kelab tersebut menjuarai kejuaraan utama sulung dalam sejarah, Piala Maharaja Jepun dengan menumpaskan Kashima Antlers.

Sebagai tambahan, Iniesta belum mengesahkan lagi destinasi yang seterusnya namun difahamkan telah dikaitkan dengan beberapa kelab di eropah serta amerika selatan.

Featrured Image:  JOHOR Southern Tigers


Kejohanan Dunia Remaja BWF 2023 Akan Berlangsung Di Amerika Syarikat

Bandar Spokane yang terletak di Washington, Amerika Syarikat akan menjadi tuan rumah bagi Kejohanan Dunia Remaja BWF 2023 – sebuah saingan untuk remaja berusia 19 tahun dan ke bawah (B-19).

Ini merupakan julung kalinya Amerika Syarikat menjadi tuan rumah bagi kejohanan yang berlangsung bermula 24 September hingga 8 Oktober kelak.

Badan induk, Persekutuan Badminton Dunia (BWF) mengesahkan perkara berkenaan menerusi satu kenyataan media yang disiarkan di laman sesawang rasminya, pada hari ini.

Untuk pengetahuan semua, ini merupakan penganjuran Kejohanan Dunia Remaja BWF edisi ke-23.

Sebagai tambahan, kejohanan edisi lalu yang berlangsung di Sepanyol berakhir dengan cukup mendukacitakan buat wakil remaja Malaysia apabila beraksi sehingga Pusingan 16 sahaja.


Cabaran Wales: Kecederaan Paksa Tze Yong Tarik Diri Pusingan 32

Kecederaan telah memaksa pemain muda perseorangan lelaki negara, Ng Tze Yong untuk menarik diri pada Pusingan 32 dalam kejohanan badminton Cabaran Antarabangsa Wales 2021.

Pemain berusia 21 tahun itu membuat keputusan untuk menarik diri ketika kedudukan 1-1 pada set penentuan semasa menentang pemain India, Subhankar Dey yang merupakan pilihan ke-6 untuk menjuarai kejohanan ini.

RESULTS: #WelshInternational2021R32#IND🇮🇳 Subhankar Dey(6) def. #MAS🇲🇾 Ng Tze Yong 19-21 25-23 1-1 retired*Tze Yong forced to retire due to injury. Speedy recovery bro💪🏼 #DemiMalaysia#BadmintonMalaysia pic.twitter.com/gIqnL2MwDF

Sebelum itu, Tze Yong meraih kemenangan pada set pertama dengan skor 21-19. Pada set kedua, Subhankar bangkit memberikan tentangan yang sengit sebelum menamatkan perlawanan dengan kemenangan 25-23 ke atas Tze Yong.

Penarikan diri ini pastinya mengecewakan sebahagian peminat badminton tanah air yang mahu melihatnya mara lebih jauh dalam kejohanan ini lebih-lebih lagi Tze Yong masih segar dengan menjuarai kejohanan Terbuka Scotland, minggu lalu.

RESULTS: #WelshInternational2021 R32#MAS🇲🇾 Aidil Sholeh def. #ITA🇮🇹 Fabio Caponio 21-15 21-18#DemiMalaysia#BadmintonMalaysia pic.twitter.com/TNoPdRoUXo

Sementara itu, Subhankar yang meneruskan kemaraan ke Pusingan 16 bakal bertemu seorang lagi pemain muda negara yang juga berusia 21 tahun iaitu Aidil Sholeh Ali Sadikin.

Aidil yang menghuni ranking ke-110 dunia mengesahkan tempat ke Pusingan 16 selepas menewaskan pemain Itali, Fabio Caponio secara ‘straight set’ dengan keputusan 21-15 dan 21-18.


Malaysia Masters: Pemain No.2 Taiwan Singkir Zii Jia Di Pusingan 16

Kelibat jaguh badminton perseorangan lelaki tanah air, Lee Zii Jia dalam saingan Malaysia Masters 2023 tidak akan kelihatan di peringkat suku akhir.

Ini selepas pemain berusia 25 tahun tersebut tumpas kepada pemain No.2 Taiwan merangkap juara Princess Sirivannavari Thailand Masters 2023, Lin Chun-yi dalam aksi Pusingan 16 yang berlangsung di Axiata Arena, pada hari ini.

Dalam pertarungan tersebut, Zii Jia yang menghuni ranking kesepuluh dunia tumpas menerusi tiga set permainan yang berkesudahan dengan skor 19-21, 21-16 dan 15-21 yang menjangkau 87 minit permainan.

Keputusan itu sekaligus menyingkirkan Zii Jia daripada kejohanan Jelajah Dunia BWF bertaraf Super 500 ini.

Sebagai rekod, ini merupakan kemenangan sulung dirakamkan Chun-yi ke atas Zii Jia setelah tumpas dalam pertemuan sulung antara mereka berdua di kejohanan Indonesia Masters 2023, hujung Januari lalu.

Sementara itu, Chun-yi yang meneruskan kemaraan ke peringkat suku akhir akan berhadapan samada pemain Denmark, Rasmus Gemke atau pemain Jepun, Kodai Naraoka.

PERODUA Malaysia Masters 2023 presented by DAIHATSUMS – R1621 16 21 LIN Chun-Yi🏅19 21 15 🇲🇾LEE Zii Jia

— BWFScore (@BWFScore) May 25, 2023


TFC ‘Sedekah’ Gol Mudah Buat JDT

Hanya disebabkan kesilapan oleh pertahanan Terengganu Football Club (TFC), Argzim Redzovic, ianya telah memberikan pasukan pelawat, Johor Darul Ta’zim (JDT) satu kemenangan mudah.

Kesilapan itu berlaku ekoran misscommunication antara Argzim dengan penjaga gol, Sharmiza Yusoff pada minit ke-5.

Ia membolehkan Safawi Rasid menolak masuk bola dengan mudah ke dalam gawang untuk meletakkan JDT 1-0 di hadapan.

5' | GOL SAFAWI RASID!@OfficialJohor membuka tirai jaringan di Stadium Sultan Mizan Zainal Abidin menerusi jaringan Safawi Rasid.#CIMBLigaSuper2020#TERJDT#MFLLive pic.twitter.com/A7ZV8VSf2P

Sejurus kealpaan tersebur, TFC dilihat umpamana bangkit daripada tidur dan mula memberikan saingan kepada skuad Harimau Selatan.

JDT pula tampak lebih ghairah untuk mencari gol tambahan namun TFC kental bertahan untuk memastikan gawangnya tidak dibolosi buat kali kedua.

Situasi 1-0 berlarutan sehingga tamat masa permainan dan JDT berhasil membawa pulang tiga mata penuh dari Stadium Sultan Mizan Zainal Abidin sekaligus mengumpul 19 mata secara keseluruhan.

Ketika ini, JDT semakin selesa di puncak dengan dibezakan sebanyak 8 mata daripada pasukan di tangga kedua CIMB Liga Super 2020.

Featured Image: Johor Southern Tigers


Jesse Lingard Sertai Nottingham Forest Selepas 22 Tahun Bersama Man Utd

Selepas 22 tahun bersama Manchester United (Man Utd), pemain tengah menyerang kelahiran England, Jesse Lingard kini beralih angin dan menjadi pemain Nottingham Forest.

Pemain berusia 29 tahun ini diperkenalkan secara rasmi sebagai pemain pasukan yang baru sahaja mendapat promosi ke saingan Liga Perdana Inggeris (EPL) itu menerusi satu pengumuman di laman sesawang rasminya, awal pagi tadi.

Memetik laporan The Athletic, Lingard dimaklumkan menandatangani kontrak bersama skuad The Garibaldi ini selama setahun. Dia menyertai pasukan ini sebagai ejen bebas setelah kontraknya bersama skuad Red Devils tamat penghujung Jun lalu.

Untuk makluman semua, Lingard menyertai Man Utd bermula zaman remajanya pada tahun 2000 sebelum menyertai skuad senior pada tahun 2011.

Welcome to Nottingham Forest, @JesseLingard ❤

— Nottingham Forest FC (@NFFC) July 21, 2022

Sepanjang menyertai Man Utd, Lingard telah merekodkan 231 penampilan, menjaringkan 35 gol dan mencipta 21 “assist” kepada rakan sepasukannya.

Sepanjang tempoh itu juga, Lingard turut menyertai beberapa pasukan secara pinjaman seperti Leicester City, Birmingham City, Brighton & Hove Albion, Derby County dan West Ham United.

Difahamkan, terdapat beberapa pasukan yang berminat untuk mendapatkan khidmat Lingard dalam jendela perpindahan ketika ini. Antaranya West Ham United, Everton serta beberapa pasukan lain di United Kingdom.

Namun begitu, Nottingham Forest yang menamatkan saingan divisyen kedua bola sepak England, Liga Kejuaraan di tangga keempat pada musim lalu berjaya mendapatkan tandatangan pemain yang bakal menjengah usia 30 tahun pada Disember kelak.

Sebagai tambahan, Lingard menjadi pemain baharu yang kesebelas dibawa masuk menyertai skuad kendalian Steve Cooper pada jendela perpindahan kali ini.


Aksi Sabah, Melaka Diteruskan – Liga Lain Hanya Yang Positif Tidak Bermain

Liga Bolasepak Malaysia (MFL) mengesahkan tiada sebarang penangguhan perlawanan melibatkan pasukan Sabah dan Melaka United untuk aksi kesembilan CIMB Liga Super 2020, hujung minggu ini.

Terdahulu, aksi melibatkan pasukan pertemuan Johor Darul Ta’zim (JDT) menentang Sabah dan Kedah menentang Melaka United menjadi tanda tanya samada diteruskan mengikut jadual atau ditangguhkan.

Mereka yang pulang dari Sabah wajib disaring COVID-19 mulai 27 September Compulsory COVID-19 test for travellers from Sabah from 27 September onward pic.twitter.com/0vewbswWvR

Hal ini kerana Kementerian Kesihatan Malaysia (KKM) mengarahkan setiap individu yang tiba dari Sabah perlu menjalani ujian saringan Covid-19 dan perintah pengawasan dan pemerhatian di rumah (HSO) bermula 27 september.

Bagaimanapun, perkara itu disahkan sendiri tidak akan ditangguhkan oleh Ketua Pegawai Eksekutif (CEO) MFL, Datuk Ab Ghani Hassan.

⚽ JADUAL PERLAWANAN CIMB LIGA SUPER – LS10Saksikan siaran langsung perlawanan di:📺 unifi TV Saluran 701-705📲 Aplikasi unifi playTV▶ YouTube rasmi unifi https://t.co/2qmHrLpa84⛔ Peringatan, perlawanan akan dijalankan tanpa penonton.#ForwardFootball#CIMBLigaSuper2020 pic.twitter.com/Nou8UAJxay

“Jadual masih kekal 2 September, tiada perlawanan tertangguh. Cuma jangan ada yang kena (positif COVID-19), tapi di liga lain pun ada (pemain positif) cuma yang kena itu saja tak boleh main.

“MFL sentiasa berhubung dengan Persatuan Bolasepak Sabah dan sebelum ini juga kita berhubung dengan Melaka United. KKM pun sangat membantu kita,” katanya seperti dilaporkan oleh Berita Harian.

Hujung minggu lalu, pasukan Melaka United terbang ke Stadium Likas, Kota Kinabalu untuk menentang tuan rumah, Sabah dalam aksi kelapan saingan Liga Super.

Perlawanan itu berkesudahan dengan pasukan tuan rumah mencatatkan kemenangan 3-2 ke atas pasukan pelawat.

Featured Image: Malaysian Football League


Stadium UTHM Dapat Pengiktirafan World Athletics

Stadium Universiti Tun Hussein Onn Malaysia (UTHM) yang selesai dinaiktaraf pada awal Ogos lalu mendapat pengiktirafan badan induk olahraga dunia, World Athletics atau dahulunya dikenali sebagai International Association of Athletics Federation (IAFF).

Menerusi satu perkongsian, stadium terbabit mendapat pengiktirafan tersebut apabila diberikan pensijilan ‘World Athletics: Class 2 Athletics Facility Certificate’ pada 1 September lalu.

Pensijilan itu diberikan setelah kemudahan fasilit trek dan padangnya mencapai kehendak teknikal yang telah termaktub di dalam World Athletics Rules.

“Sejajar dengan kerja pembaikan dan naiktaraf tersebut, pihak PPP telah memanggil panel penilai yang terdiri daripada pakar trek dan padang bagi memastikan piawaian kualiti peringkat antarabangsa dapat dicapai.

“Pengikitirafan ini dapat membuktikan bahawa Stadium UTHM mampu menyediakan fasiliti bertaraf antarabangsa sekali gus mampu menjadi sebuah institusi yang terulung di peringkat global,” kata Pengarah Pejabat Pembangunan dan Penyengaraan (PPP), Prof. Madya Dr. Mohammad Kamil Abdullah.

Turut dimaklumkan, stadium tersebut telah mula dibuka kepada warga universiti sejak 19 September lalu untuk aktiviti sukan dan riadah.


Penyokong Lawan Ambil Peluang Undi Jersi JDT Sebagai Paling Buruk

Portal yang terkenal dengan berita perkembangan jersi dan but bola sepak antarabangsa, Footy Headlines mengumumkan jersi “home” terbaru Johor Darul Ta’zim (JDT) sebagai jersi terburuk bagi Februari 2023 di lamannya.

Pengumuman itu hadir selepas jersi skuad Harimau Selatan merah dan biru bercorak “camouflage” serta bertemakan “Elevate The Game” oleh Nike itu menerima 39.8% undian.

Bagaimanapun, artikel daripada portal terbabit mendedahkan kemungkinan besar undian tersebut hasil daripada para penyokong pasukan lawan yang mengambil peluang untuk melakukan undian ke atas kelab yang tidak disukai mereka.

Sementara itu, jersi milik sebuah kelab berpangkalan di Belanda, RKC Waalwijk keluaran Stanno pula berada di tempat kedua selepas menerima undian sebanyak 24.1% dan diikuti dengan jersi milik FC Basel keluaran Macron pula di tempata ketiga dengan 16.9% undian.

Terdahulu, Footy Headlines menyenaraikan jersi “home” JDT sebagai salah satu daripada 20 jersi terburuk bagi bulan Februari 2023 sebelum membuka sesi undian untuk para pembacanya mengundi jersi terburuk.

Antara jersi lain yang turut tersenarai adalah milik skuad kebangsaan wanita kebangsaan Filipina, Toronto FC, St Louis City, Atletico Nacional, RB Leipzig, SC International serta Urawa Reds.


53 Daripada 75 Perlawanan Siaran RTM Adalah Saingan Liga Super

Sepertimana sedia maklum, Radio Televisyen Malaysia (RTM) turut sama menjadi Rakan Penyiar Liga Malaysia 2023.

Hasil kolaborasi ini, sebanyak 75 perlawanan akan disiarkan secara langsung dan percuma menerusi saluran serta platform RTM.

Dalam Majlis Pelancaran RTM Sebagai Rakan Penyiar Malaysian Football League (MFL) yang dihadiri Menteri Komunikasi dan Digital, YB Fahmi Fadzil, 53 daripada 75 perlawanan yang disiarkan terbabit adalah melibatkan saingan Liga Super.

Ini termasuk perlawanan pertama Liga Super melibatkan Johor Darul Ta’zim (JDT) menentang Terengganu FC merangkap Perlawanan Sumbangsih bagi merebut Piala Sultan Haji Ahmad Shah pada 24 Februari di Stadium Sultan Ibrahim (SSI), Iskandar Puteri.

Pertembungan melibatkan juara dan naib juara Liga Super itu akan disiarkan menerusi saluran TV2, Sukan RTM dan RTM Klik.

Sementara itu, baki 22 perlawanan lagi merangkumi 8 perlawanan Piala FA dan 14 perlawanan Piala Malaysia.

Bagaimanapun, tiada sebarang perincian mengenai perlawanan peringkat manakah bakal disiarkan oleh stesen televisyen milik kerajaan ini bagi kedua-dua kejohanan kalah mati terbabit.

Untuk makluman, kesemua perlawanan ini akan disiarkan menerusi saluran TV2, TV Okey, Sukan RTM dan RTM Klik.


Bajet 2022: Kerajaan Peruntukkan RM10 Juta Untuk Memperkasa Sukan OKU

Sebanyak RM10 juta diperuntukkan oleh Kerajaan Malaysia kepada Majlis Sukan Negara (MSN) untuk memperkasakan Sukan Orang Kelainan Upaya (OKU) .

Perkara tersebut disampaikan oleh Menteri Kewangan, YB Senator Tengku Datuk Seri Utama Zafrul Aziz dalam Pembentangan Bajet 2022 di Dewan Rakyat, pada hari ini.

Peruntukan ini akan digunakan untuk meningkatkan program latihan atlet OKU dan melaksanakan Liga Sukan OKU.

Baca: 3 Pemenang Emas Paralimpik Dapat Sejuta Mata & Setahun Penghantaran Makanan Percuma oleh Grab

Sementara itu, Tengku Zafrul sempat mengucapkan tahniah kepada atlet paralimpik yang berjaya membawa pulang pingat emas Paralimpik Tokyo 2020 iaitu Bonnie Bunyau Gustin, Cheah Liek Hou dan Abdul Latif Romly.

Menurutnya, selepas meraih kejayaan di Tokyo tersebut, kejayaan lebih besar pastinya disasarkan menjelang Paralimpik Paris 2024.


Kpah Sherman Harungi Musim Ketujuh Di Liga Malaysia Bersama Sri Pahang

Kelibat penyerang Liberia, Kpah Sherman masih kekal dalam kancah Liga Malaysia 2023.

Selepas khidmatnya dilepaskan oleh Terengganu FC pada penghujung tahun lalu, pasukan seteru setempatnya, Sri Pahang FC tampil menyambar khidmat penyerang berusia 30 tahun ini.

Pasukan yang berjulukan Tok Gajah dan turut berpangkalan di pantai timur semenanjung itu mengesahkan mengikat khidmat Kpah setelah mengumumkannya secara rasmi di pelbagai platform media sosialnya, hari ini.

Kpah perkasa serangan tok gajah!

Sri Pahang berbesar hati memperkenalkan pemenang kasut emas Liga Super 2019, Kpah Sherman sebagai wajah baru di barisan serangan. pic.twitter.com/Jif3fjAxhF

— SRI PAHANG FC (@OfficialPahang) January 17, 2023

“Kpah perkasa serangan Tok Gajah!”

“Sri Pahang berbesar hati memperkenalkan pemenang kasut emas Liga Super 2019, Kpah Sherman sebagai wajah baru di barisan serangan.” tulis kenyataan rasmi pihak kelab.

Penyertaan Kpah bersama Sri Pahang pada jendela perpindahan kali ini menjadikan kelibat penyerang skuad kebangsaan Liberia ini dalam saingan bola sepak tempatan memasuki musim ketujuh.

Untuk makluman, Kpah memulakan aksinya di Liga Malaysia dengan menyertai MIFA-MISC pada musim 2017 sebelum berhijrah ke PKNS FC (2019), Kedah (2020, 2021) dan Terengganu FC (2022).

Sebagai rekod, penglibatannya bersama empat pasukan di atas menyaksikan Kpah berhasil meledak sebanyak 72 gol di dalam kesemua kejohanan.


Terbuka Swiss: Beregu Indonesia Sekat Sze Fei-Izzuddin Rangkul Kejuaraan Kedua Tahun Ini

Pasangan beregu lelaki dari negara jiran tetangga, Fajar Alfian dan Muhammad Rian Ardianto menjadi batu penghalang buat Goh Sze Fei dan Nur Izzuddin untuk merangkul kejuaraan kedua pada tahun ini.

Hal ini selepas Fajar-Ardianto berjaya menumpaskan beregu negara yang menghuni rangking ke-18 dunia pada perlawanan akhir saingan Terbuka Swiss 2022, sebentar tadi.

YONEX Swiss Open 2022MD – Final          🇮🇩Fajar ALFIAN🏅21 21 🇮🇩Muhammad Rian ARDIANTO🏅18 19 🇲🇾Sze Fei GOH          🇲🇾Nur IZZUDDIN

🕗 in 40 minutes https://t.co/tQBSm8Jz19

— BWFScore (@BWFScore) March 27, 2022

Dalam perlawanan tersebut, beregu dari Indonesia itu dapat menumpaskan Sze Fei-Izzuddin secara ‘straight set’ dengan skor 21-18 dan 21-19 dan dalam tempoh masa 40 minit permainan.

Untuk makluman semua, ini merupakan kali keempat daripada lima pertarungan Fajar-Ardianto berjaya menumpaskan Sze Fei-Izzuddin di pentas antarabangsa.

Sebagai tambahan, ini merupakan kali kedua Fajar-Ardianto berjaya merangkul kejuaran Terbuka Swiss.

Mereka julung kalinya memenangi saingan ini pada tahun 2019 yang lalu dengan menumpaskan beregu Taiwan, Lee Yang dan Wang Chi-lin pada perlawanan akhir.


Indonesia Masters: Aaron-Wooi Yik Bakal Bertemu Wei Keng-Wang Chang Lagi?

Beregu lelaki No.1 tanah air, Aaron Chia dan Soh Wooi Yik tidak mempunyai masalah untuk melangkah ke Pusingan 16 dalam saingan Indonesia Masters 2023 – Jelajah Dunia Super 500 BWF.

Pasangan yang menghuni ranking kedua dunia ini memastikan kemaraan tersebut dengan menumpaskan beregu senegara, Boon Xin Yuan dan Wong Tien Ci di peringkat Pusingan 32, sebentar tadi.

Dalam pertembungan itu, Aaron-Wooi Yik melakar kemenangan secara “straight set” dengan skor 21-14 dan 21-9 dalam tempoh 30 minit permainan di Gelanggang 1 yang bertempat di Istora Gelora Bung Karno.

DAIHATSU Indonesia Masters 2023MD – R32          🇲🇾Aaron CHIA🏅21 21 🇲🇾SOH Wooi Yik🏅          🇲🇾BOON Xin Yuan14 9 🇲🇾WONG Tien Ci

— BWFScore (@BWFScore) January 25, 2023

Di pusingan 16 kelak, Aaron-Wooi Yik berkemungkinan besar akan berhadapan dengan lawan yang dihadapinya pada perlawanan akhir Terbuka India pada minggu lalu iaitu Liang Wei Keng dan Wang Chang.

Beregu China yang menghuni ranking ketujuh dunia ini akan turun menentang gandingan No.16 dunia dari Jerman, Mark Lamsfuss dan Marvin Seidel sebentar lagi.

Dijangka pertembungan ini bakal memihak kepada Wei Keng-Wang Chang berdasarkan kepada prestasi semasa lebih-lebih lagi mereka masih segar dengan kejayaan meraih kejuaraan Terbuka India dan naib juara Terbuka Malaysia dalam dua kejohanan Jelajah Dunia lalu.

Jika kemenangan berpihak kepada Wei Keng-Wang Chang dan mara ke Pusingan 16, mereka akan berentap menentang Aaron-Wooi Yik buat kali keempat di pentas antarabangsa.

Sebaga rekod, pertemuan terakhir melibatkan kedua-dua pasangan ini pada perlawanan akhir Terbuka India, Ahad lalu berakhir dengan keputusan 14-21, 21-19 dan 21-18 berpihak kepada Wei Keng-Wang Chang.

Featured Image: Badminton Association of Malaysia


Antara Sanjar & Lee Tuck, Terengganu FC Sedang Membuat Pertimbangan

Pasukan yang menduduki tangga kedua Liga Super, Terengganu FC sedang membuat pertimbangan untuk mengikat kembali salah seorang bekas pemain tengahnya samada Sanjar Shaakhmedov atau Lee Tuck.

Jurulatih berusia 42 tahun tersebut mengakui mengetahui perancangan Sri Pahang yang mahu meminjamkan Lee Tuck kepada pasukan lain setelah mereka melakukan rombakan barisan pemain import, baru-baru ini.

Namun Nafuzi seakan-akan memberikan satu bayangan besar mahu meletakkan keutamaan untuk mengikat pemain import kuota asia pada jendela perpindahan kedua yang telah membuka tirainya pada 3 mei lalu.

Perkara tersebut dikongsikan sendiri oleh ketua jurulatih, Nafuzi Zain bagi memperkukuhkan pasukannya untuk mengharungi saingan Piala AFC bermula pada penghujung jun kelak dan baki saingan Liga Malaysia yang akan bersambung pada julai nanti.

“Saya tahu Lee Tuck akan dipinjamkan (oleh Sri Pahang) tetapi saya sukar untuk memberikan keputusan buat masa ini,

“Sekarang ni kita tiada (pemain import) kuota asia, jadi untuk mengambil Lee Tuck ataupun Sanjar kita akan melihat kuota yang kita ada,

“Kalau kita ambil Lee Tuck mungkin pemain yang sedia ada ini akan diturunkan ke TFC II,

“Sukar (untuk buat keputusan pada ketika ini) sebabnya pemain-pemain yang sedia ada pun dia punya effort (baik) dan saya tiada sebab untuk complain,” katanya dalam sidang media selepas perlawanan menentang Selangor di Stadium Majlis Bandaraya Petaling Jaya (MBPJ), semalam.

Sementara itu, Nafuzi turut menjelaskan Sanjar dan Lee Tuck menjadi calon pemain terbaik untuk diikat pasukannya pada jendela perpindahan ini kerana mereka sudah mengetahui corak permainan yang diterapkannya.

Tambahnya lagi, jika Terengganu mengambil pemain baharu, ia akan mengambil masa yang sedikit lama untuk pemain tersebut menyesuaikan diri dengan corak permainannya dan membentuk keserasian dengan rakan-sepasukan yang lain.

“Bagi saya, dengan masa yang ada, saya lebih suka memilih pemain yang pernah bersama saya dan yang saya (juga) telah tahu (corak permainan) dia, contohnya Sanjar dan Lee Tuck adalah calon-calon yang terbaik untuk pasukan,

“Sama seperti saya mengambil Dechi Marcel pada saat-saat akhir (sebelum jendela perpindahan pertama ditutup) disebabkan oleh Petrus Shitembi mengalami kecederaan ACL,

“Dia (Dechi) pernah bersama saya sebelum ini termasuk menyertai satu pertandingan (jemputan) di Bangladesh (pada tahun 2019),

“Untuk mengambil pemain baharu, ia akan mengambil masa untuk menyesuaikan diri dengan corak permainan Terengganu FC, lagipun Sanjar dan Lee Tuck sedang bermain dan berada dalam keadaan yang cergas,” jelas Nafuzi lagi.

Untuk rekod, Sanjar mula menyertai Terengganu pada tahun 2019 dan kemampuannya untuk melorongkan bola ‘berbisa’ kepada penyerang dan melakukan rembatan dari luar kotak penalti sangat disukai oleh para peminat. Bersama skuad berpangkalan di pantai timur ini, Sanjar telah menjaringkan 16 gol daripada 37 penampilan yang diraihnya.

Manakala, bekas kapten, Lee Tuck pula menyertai Terengganu lebih awal iaitu sejak dari tahun 2018 lagi. Pemain kelahiran Halifax, England ini sering mencuri tumpuan menerusi komitmennya di atas padang dan sentiasa bersemangat tinggi.

Pada penghujung tahun lalu, Sanjar, Lee Tuck serta 3 orang lagi pemain import pada musim 2020 tidak disambung kontraknya oleh Terengganu atas alasan mahu menerapkan perancangan yang baharu dan juga faktor kewangan.


Selain Zamir & Sean, Dua Lagi Pemain KL City Akan Dipinjamkan

Kuala Lumpur City (KL City) mengesahkan dua pemainnya iaitu penjaga gol, Zamir Selamat dan pemain tengah, Sean Giannelli secara rasminya dipinjamkan ke pasukan UiTM sehingga tamat saingan Liga Super 2021.

Ketua Pegawai Eksekutif (CEO) KL City, Stanley Bernard mengatakan tujuan utama membenarkan pemain-pemain ini dipinjamkan kepada pasukan lain adalah untuk memberikan peluang buat mereka mendapatkan minit permainan.

Selain daripada dua pemain yang diumumkan ini, Stanley, tanpa mendedahkan mana-mana nama memaklumkan terdapat dua lagi pemain skuad Ibu Kota akan dilepaskan untuk dipinjamkan kepada pasukan lain.

Selamat Maju Jaya buat Zamir Selamat & Sean GiannelliKuala Lumpur City FC ingin mengucapkan selamat maju jaya kepada Zamir Selamat & Sean Giannelli yang akan dipinjamkan ke UiTM FC bagi mengharungi baki perlawanan Liga Super musim ini.#KLCityFC #PrideofKL #morethanaclub pic.twitter.com/yijH0u1OwC

“Kita sudah mengesahkan (meminjamkan) Zamir Selamat dan Sean Giannelli ke UiTM (manakala) lagi dua pemain (masih) dalam perbincangan,

“Kalau berlaku (dua pemain ini dipinjamkan), berlakulah, kalau tidak berlaku kita tiada masalah sebab tujuannya memastikan pemain-pemain yang berkualiti ini mendapatkan minit permainan supaya kita dapat menganalisa mereka untuk musim hadapan,

“Mungkin kalau (kekal) dengan kelab kita sukar (untuk raih minit permainan) sebab perbezaan gaya permainan dan permintaan ketua jurulatih, tetapi jika dia ke kelab lain jurulatih lain akan menggunakan khidmatnya dan dia mendapat minit permainan, itu yang paling penting,” katanya kepada Sukanz.

"Kenny Pemain Utiliti Terbaik Malaysia, Silap-Silap Main GK Pun Perform"CEO KL City, Stanley Bernard menggambarkan pemain tengah baharu pasukannya, Kenny Pallraj sebagai pemain utiliti terbaik di Malaysia pada ketika ini.LINK: https://t.co/8zgErkmv7j#LigaSuper2021 pic.twitter.com/uW93kaxeNU

Barangkali, selain daripada tiada dalam perancangan ketua jurulatih, Bojan Hodak pada musim ini, keputusan untuk melepaskan pemain-pemain ini untuk memberikan ruang kepada kemasukan pemain-pemain baharu pada jendela perpindahan pertengahan musim, kali ini.

Seperti sedia maklum, KL City telah mengesahkan mendapatkan dua pemain tunjang Perak iaitu Kenny Pallraj dan J. Partiban pada minggu lalu. Selain itu, mereka juga sedang berusaha untuk mendaftarkan dua pemain kacukan, Ryan Lambert dan Luke Tan Xian.

Gosip turut bertiup kencang mengenai usaha pihak pengurusan untuk mendatangkan penyerang baharu bagi menggantikan Dominique da Sylva yang kini masih dalam kecederaan.

Featured Image: Kuala Lumpur City


Azizulhasni Awang Rancang Anjur Kejohanan Basikal Trek Tersendiri

Pemenang pingat perak dalam acara keirin pada temasya Sukan Olimpik Tokyo 2020, Dato’ Azizulhasni Awang merancang untuk menganjurkan kejohanan basikal trek yang tersendiri.

Bagaimanapun, rancangan oleh jaguh basikal negara yang terkenal dengan julukan The Pocket Rocketman tersebut akan dilakukannya setelah ‘menggantung basikalnya’ pada suatu hari nanti.

Salah satu daripada objektif untuk menganjurkan kejohanan itu nanti adalah untuk meningkatkan prestasi atlet yang bertanding serta memeriahkan lagi penganjuran sukan tersebut di dalam negara.

“Jika sudah bersara nanti bolehlah anjur Kejohanan Azizulhasni atau sebagainya, namun ia tidak relevan pada masa sekarang kerana saya masih bergiat aktif berlumba.

“Saya harap satu hari nanti impian itu mampu direalisasikan dengan kerjasama Kementerian Belia dan Sukan (KBS) serta Majlis Sukan Negara (MSN),” katanya seperti dipetik daripada Bernama.

Baca: Azizul Fokus Persiapan Olimpik 2024, Tidak Bercadang Untuk Terima Tawaran Pensyarah UPSI

Seperti semua sedia maklum, sebuah velodrom yang masih dalam pembinaan sedang disiapkan di daerah kelahirannya, Dungun, Terengganu.

Difahamkan, velodrom itu bakal dinamakan bersempena dengan namanya selaku atlet basikal trek terbaik yang pernah dilahirkan Malaysia setakat ini.

Barangkali pelumba berusia 33 tahun ini telah berkira-kira untuk menjadikan trek tersebut sebagai venue bagi kejohanan tersebut sekaligus akan memeriahkan lagi velodrom tersebut buat atlet-atlet dan peminat-peminat sukan ini.

Featured Image: Facebook Azizulhasni Awang


Lewandowski Impi Beraksi Bersama Messi

Robert Lewandowski mengimpikan untuk beraksi bersama legenda Argentina, Lionel Messi sekiranya pemain berusia 36 tahun itu kembali ke FC Barcelona pada jendela perpindahan akan datang.

Menurut laporan GOAL yang memetik Mundo Deportivo, penyerang sensasi Barcelona tersebut turut merasakan kelab Catalan itu sentiasa menjadi tempat terbaik untuk Messi dan pemain itu merupakan sebahagian daripada kelab itu.

“Messi milik Barcelona dan jika dia kembali, ia akan menjadi sesuatu yang luar biasa. Kami tahu bahawa tempatnya di sini. Saya tidak tahu apa yang akan berlaku, tetapi saya harap musim depan kami boleh bermain bersama,” ujar Lewandowski kepada wartawan akhbar Sepanyol tersebut.

'ESPERO JUGAR CON MESSI'https://t.co/kX1omAPFlM pic.twitter.com/szJucYblM1

— Mundo Deportivo (@mundodeportivo) April 11, 2023

Ura-ura tentang kembalinya ikon bola sepak dunia tersebut bersama kelab itu tercetus apabila Naib Presiden Barcelona, Rafa Yuste mengakui sedang mengadakan perbincangan bersama bapa Messi.

Selain itu, Messi juga dikhabarkan menerima pelbagai tawaran termasuk daripada kelab Arab Saudi, Al-Hilal.  Hal ini berikutan daripada masa depannya yang samar bersama Paris Saint-Germain selepas kontraknya berakhir pada penghujung musim ini.

Bagaimanapun, keadaan tampak sukar buat Barcelona untuk Messi kembali ke kelab tersebut berikutan peraturan kewangan LaLiga. Sebelum ini, peraturan yang sama memaksa legenda Argentina itu keluar daripada kelab tersebut dan berhijrah ke Paris pada musim 2021/22.


ONEXOX Hadir Dengan Pelan Edisi TBG – Serendah RM39 Untuk 8GB, 200 Minit Masa Berbual

Syarikat telekomunikasi, XOX yang memiliki Perak FC melancarkan pelan mudah alih khas untuk para penyokong kelab tersebut yang dinamakan ONEXOX EDISI TBG.

Pelan baharu ini bertujuan untuk menyampaikan pengisian eksklusif untuk meningkatkan penglibatan para peminat bola sepak tempatan.

Sebanyak lima pilihan pelan yang dilancarkan dengan tawaran serendah RM39 untuk pakej B39 FC yang memberikan pengguna sebanyak 8GB data, 200 minit masa berbual serta 50 SMS percuma.

Bagi pengguna yang menginginkan data dan panggilan tanpa had serta 200 SMS percuma, ONEXOX EDISI TBG menawarkan pakej B150 FC yang berharga RM150.

Peminat skuad berjulukan The Bos Gaurus yang melanggan pelan ini akan mendapat pelbagai faedah seperti barangan rasmi Perak FC percuma bernilai sehingga RM150, tiket percuma untuk perlawanan di laman sendiri (home).

Selain itu pengguna turut diberikan diskaun untuk pas bermusim, pakej hospitaliti pada hari perlawanan, diskaun eksklusif untuk barangan rasmi Perak FC dan pengisian “eksklusif hanya untuk penyokong” berkaitan dengan kelab yang akan dihantar terus kepada telefon mudah alih masing-masing.

Sebagai bonus tambahan, pengguna pelan ini akan menikmati ganjaran segera setiap kali Perak FC memenangi perlawanan dimana ianya sebahagian daripada kempen “Deme Menang, Kome Dapat”.

Dimaklumkan, sebahagian daripada pungutan keuntungan yang diraih akan diagihkan kepada kelab yang akan mewujudkan aliran pendapatan tambahan dalam usaha pengkomersilan kelab.

Kerjasama ini merupakan salah satu cara ONEXOX untuk mengakses sebahagian daripada 700,000 penyokong setia Perak FC di Malaysia dalam usahanya untuk meningkatkan jumlah pelanggan.


Piala MFL Nama Rasmi Bagi Saingan Liga Simpanan B23

Penganjur bola sepak tempatan, Malaysian Football League (MFL) mengumumkan saingan Liga Simpanan Bawah 23 Tahun (B23) yang akan dianjurkan buat julung kalinya bermula tahun ini akan dikenali sebagai Piala MFL.

Perkembangan itu disampaikan oleh Ketua Pegawai Eksekutif MFL, Stuart Ramalingam ketika bercakap dalam sesi Taklimat Media Kalendar Liga Malaysia 2023 di Wisma FAM pada hari ini.

Selain berkongsikan mengenai nama rasmi pertandingan terbabit, Stuart turut memaklumkan sebanyak 15 pasukan akan menyertai kejohanan ini yang terdiri daripada 14 skuad B23 milik kelab Liga Super serta Skuad Projek FAM-MSN.

15 buah pasukan ini akan dibahagikan kepada dua kumpulan iaitu Kumpulan A dan B yang terdiri daripada 8 dan 7 pasukan masing-masing.

Empat pasukan teratas setiap Kumpulan A dan B akan layak ke Pusingan 2 iaitu Liga Juara.

Pusingan ini akan dimainkan secara “single round-robin” dan dua pasukan teratas Liga Juara akan ke perlawanan akhir untuk merebut trofi Piala MFL.

Featured Image: Malaysian Football League


Pengasas Facebook Raih Emas Dalam Sukan Jiu-Jitsu

Pengerusi Meta dan pengasas Facebook, Mark Zuckerberg berjaya meraih pingat emas dan perak dalam kejohanan jiu-jitsu pertamanya di California.

Zuckerberg, atau lebih ramah dipanggil Zuck, berkongsikan kemenangannya itu di pelbagai media sosial miliknya berserta kapsyen, “bertanding dalam kejohanan jiu-jitsu pertama saya dan memenangi beberapa pingat emas dan perak untuk pasukan Gerila Jiu-Jitsu.”

Kejohanan yang berlangsung di Woodside High School itu merupakan aksi sulungnya mewakili Guerilla Jiu-Jitsu sejak berada di bawah kendalian jurulatih, Dave Camarillo, Khai Wu dan James Terry.

A post shared by Mark Zuckerberg (@zuck)

Dave Camarillo bukanlah asing dalam dunia jiu-jitsu apabila melatih beberapa nama besar seni mempertahankan diri campuran (MMA) seperti Jon Fitch, Josh Koscheck, Mike Swick dan Cain Velazquez serta bintang Hollywood, Keanu Reeves.

Jurulatihnya itu turut memberi penghargaan kepada Zuckerberg di Instagram dengan kapsyen, “Saya berbesar hati untuk berlatih bersama anda, mengajar anda dan belajar daripada anda. Anda benar-benar orang yang luar biasa.”

Kejayaannya itu mendapat pelbagai reaksi daripada atlet seni mempertahankan diri terkemuka dunia seperti Brandon Moreno dan Alexander Volkanovski yang mengucapkan tahniah kepada pemilik rangkaian media sosial terkenal itu.

Untuk makluman, jutawan teknologi berusia 38 tahun itu mula menceburi bidang seni mempertahankan diri sebagai hobi terbaharunya semasa pandemik COVID-19 melanda dunia.

Featured Image: Mark Zuckerberg (Facebook)


Kevin De Bruyne Muncul Pemain Kelima Cipta 100 ‘Assist’ Di EPL

Pemain tengah Manchester City (Man City), Kevin De Bruyne yang terkenal dengan kemampuannya untuk menghantar dan melorongkan bola dengan kreativiti tinggi kepada rakan sepasukan memahat satu pencapaian baharu dalam kariernya.

Ketika turun mewakili kelabnya menentang Southampton, pemain skuad kebangsaan Belgium ini muncul sebagai pemain kelima mencetak 100 ‘assist’ (bantuan gol) dalam sejarah kancah Liga Perdana Inggeris (EPL).

Rekod itu menjadi miliknya apabila bola lambungannya dari luar kotak penalti berjaya ditanduk masuk ke dalam gawang oleh Erling Haaland untuk memberikan gol pembukaan buat skuad The Cityzen pada penghujung babak pertama.

.@KevinDeBruyne's 100th @premierleague assist setting up @ErlingHaaland for our first 🤝 pic.twitter.com/xkFDqunM0n

— Manchester City (@ManCity) April 8, 2023

Menariknya, hanya satu daripada bantuan gol tersebut dilakukannya ketika beraksi bersama Chelsea suatu masa dahulu. Manakala 99 yang lainnya diciptanya bersama Man City.

Bukan itu sahaja, De Bruyne turut muncul pemain terpantas meraih 100 bantuan gol tersebut dengan hanya memerlukan 237 perlawanan. Ianya mengatasi rekod dipegang Cesc Fabregas yang perlu beraksi 293 perlawanan terlebih dahulu sebelum mencetak 100 bantuan gol.

Sementara itu, dengan saingan EPL yang berbaki sekitar 11 perlawanan sahaja lagi, De Bruyne berkemungkinan besar mampu meletakkan namanya sebagai pencipta ‘assist’ ketiga atau kedua terbanyak sepanjang zaman dengan mengatasi rekod Frank Lampard (102), Wayne Rooney (103) dan Cesc Fabregas (111).

Untuk pengetahuan semua, ‘assist’ terbanyak dalam sejarah EPL dipegang oleh pemain legenda Manchester United, Ryan Giggs dengan rekod 162 bantuan gol.

To celebrate 100 @KevinDeBruyne assists in the #PL…

Here are 10 times @ManCity's playmaker put it on a plate for his team-mates 😍 pic.twitter.com/wAtvHG4ver

— Premier League (@premierleague) April 8, 2023

Featured Image: Twitter Kevin De Bruyne & Manchester City


Kerajinan, Kerja Keras Konate Tarik Minat Ketua Jurulatih Terengganu FC

Aspek kerajinan dan kerja keras yang dimiliki oleh pemain tengah menyerang kelahiran Mali, Makan Konate menjadi tarikan besar buat ketua jurulatih Terengganu FC, Nafuzi Zain untuk mendapatkan khidmatnya.

Konate yang merupakan bekas pemain Persebaya Surabaya diumumkan secara rasmi sebagai pemain baharu Terengganu FC menerusi sebuah video pengenalan pemain di pelbagai media sosial milik kelab tersebut, pada hari ini.

THE WAIT IS OVER, MK10 IS HERE! 🔥#TerengganuFC#WeBleedBlackandWhite#WinBackMission pic.twitter.com/meKbJG9mVA

Untuk makluman, Konate bukanlah seorang pemain yang asing terutamanya buat peminat bola sepak di negeri yang terletak di pantai timur semenanjung tersebut. Sekitar lima tahun lalu, Konate pernah mewakili pasukan berpangkalan di Kuala Terengganu, T-Team FC.

Ketajamannya merobek jaring gol lawan masih berbekas di ingatan segelintir peminat bola sepak di negeri tersebut sehinggakan kehadirannya telah membantu pasukan T-Team mara ke peringkat separuh akhir saingan Piala Malaysia 2016.

“Kita ambil Makan Konate kerana dia sudah biasa dengan liga dan suasana di sini, selain itu, dia juga merupakan pemain yang sukses di Indonesia sepertimana David da Silva.”

“Kita (memerlukan) pemain seperti Konate untuk pasukan kerana dia mempunyai teknik yang bagus, rajin dan (seorang) pemain yang bekerja keras. Khidmatnya diambil untuk mempertingkatkan lagi pasukan kita.” ulas Nafuzi ketika dihubungi oleh Sukanz, petang tadi.

Bagaimanapun, jodoh Konate bersama T-Team hanya bertahan selama dua musim sahaja. Pada tahun 2018, Konate kembali ke saingan Liga Indonesia dengan menyertai pasukan Sriwijaya FC.

Namanya ‘meletup’ dalam saingan bola sepak di sana apabila berhijrah ke pasukan Arema FC pada awal tahun 2018. Musim tersebut menyaksikan Konate memahat namanya selaku penjaring kedua terbanyak liga dengan rekod 20 gol.

Makan Konate tampil luar biasa. Meski hasil akhir belum raih poin namun Singo Edan mampu memberikan perlawanan. pic.twitter.com/XZJqNCISRI

Manakala, musim seterusnya, namanya masih tersenarai dalam kalangan 10 penjaring terbanyak dengan catatan 14 gol. Ianya merupakan satu rekod yang ‘menggilakan’ jika mengambil kira posisi yang dimainkan oleh Konate adalah pemain tengah menyerang dan bukannya seorang penyerang tulen.

Mengulas mengenai peranannya di Terengganu FC pada musim 2021 kelak, Nafuzi berkata, “memang posisinya attacking midfield tetapi dia belum lagi turun berlatih bersama kita lagi. Kita akan lihat (terlebih) dahulu semasa sesi latihan dan perlawanan persahabatan kelak. Selepas itu, barulah kita lihat posisi yang sesuai untuknya.”

Pengumuman pemain berusia 29 tahuntersebut pada hari ini bukan sahaja melengkapkan kuota pemain import malahan turut melengkapkan skuad Terengganu FC untuk musim ini. Sebelum ini, pasukan kendalian Nafuzi ini telah mengikat khidmat Carli de Murga, Chris Herd, Petrus Shitembi dan David da Silva.


Terbuka Taipei: Seng Zoe Kejutkan Pemain No.3 Jepun, Lakar Kemaraan Sulung Suku Akhir Super 300

Perseorangan badminton lelaki bebas (independent) negara, Yeoh Seng Zoe yang menghuni ranking ke-139 dunia melakar satu pencapaian terbesar dalam kariernya apabila mara buat julung kalinya ke peringkat suku akhir dalam saingan Jelajah Dunia BWF bertaraf Super 300.

Kemaraan terbabit dilakar selepas berjaya menumbangkan pemain No.3 Jepun yang berada di ranking ke-13 dunia, Kanta Tsuneyama di Pusingan 16 Terbuka Taipei, sebentar tadi.

Seng Zoe yang pertama kali berentap menentang Kanta merangkap pilihan keenam kejohanan dalam pertarungan tersebut berhasil melakar kemenangan bergaya dengan menumpaskannya secara “straight set” menerusi skor 21-19 dan 21-15 dalam tempoh 44 minit permainan bertempat di Tian-Mu Arena, University of Taipei.

YONEX Taipei Open 2023MS – R1621 21 🇲🇾YEOH Seng Zoe🥇

— BWFScore (@BWFScore) June 22, 2023

Sementara itu, Seng Zoe yang meloloskan diri ke peringkat suku akhir akan menantikan cabaran perseorangan tuan rumah yang berada di ranking ke-42 dunia, Su Li Yang untuk merebut tiket ke peringkat separuh akhir.

Untuk makluman, Li Yang, berusia 21 tahun mara selepas berhasil menundukkan pemain veteran India, Parupalli Kashyap juga secara “straight set” dengan skor 21-16 dan 21-17 sekitar tengah hari tadi waktu Malaysia.

Berdasarkan rekod pertemuan lalu, Seng Zoe sudah pernah berentap Li Yang sebanyak satu kali sebelum ini di pentas antarabangsa. Pertarungan itu berlangsung ketika kedua-duanya beraksi dalam saingan Antarabangsa Itali pada tahun lalu.

Menariknya, pertarungan itu berakhir dengan Seng Zoe melakar kemenangan menerusi tiga set permainan yang berskor 21-19, 10-21 dan 21-17 dalam tempoh satu jam dan 12 minit permainan.


Kejohanan Olahraga Asia: Kuartet 4x100m Lelaki Catat Masa Larian 39.17s

Kuartet 4×100 meter (m) negara yang terdiri daripada Khairul Hafiz Jantan, Jonathan Nyepa, Mohammad Thaqif Mohammad Hisham dan Muhammad Azeem Mohd Fahmi menamatkan perlumbaan akhir di Kejohanan Olahraga Asia Ke-25 dengan catatan masa 39.17 saat (s).

Catatan masa tersebut direkodkan setelah Azeem yang menjadi pelumba negara keempat melintasi garisan penamat sekaligus menduduki tempat keenam dalam perlumbaan yang berlangsung di Stadium Suphachalasai, Bangkok semalam.

Dalam perlumbaan terbabit, kuartet tuan rumah yang terdiri daripada Natawat Iamudom, Soraoat Dapbang, Chayut Khongprasit dan Puripol Boonson berjaya merangkul pingat emas dengan catatan masa 38.55s – rekod baharu kejohanan.

Ianya diikuti oleh kuartet China (Wu Zhiqiang, Xie Zhenye, Chen Jiapeng, Chen Guanfeng) dan Korea (Simon Lee, Ko Seung-hwan, Shin Min-kyu, Park Won-jin) yang membawa pulang pingat perak dan gangsa dengan masa larian 38.87s dan 38.99s masing-masing.

Terlebih dahulu, kuartet negara berhasil mengesahkan tempat ke perlumbaan akhir apabila menamatkan perlumbaan pusingan 1 dalam saringan 1 di tempat kedua di belakang Thailand dengan catatan masa 39.20s.

Sebagai perbandingan, catatan masa kuartet negara yang dibaris Muhammad Zulfiqar Ismail. Jonathan Nyepa, Muhammad Haiqal Hanafi dan Khairul Hafiz Jantan semasa memenangi pingat gangsa di temasya Sukan SEA 2023 pada Mei lalu adalah 39.36s.

Sementara itu, rekod kebangsaan bagi acara ini dipegang oleh gandingan Muhammad Azeem, Muhammad Arsyad, Muhammad Zulfiqar dan Haiqal Hanafi dengan catatan masa 39.09s yang dilakukan ketika berentap di Sukan SEA 2021 Vietnam.

Featured Image: Asian Athletics 2023


Euro 2020: Eriksen Jatuh Pengsan Ketika Menentang Finland

Situasi cemas berlaku ke atas pemain tengah Denmark, Christian Eriksen apabila dia jatuh pengsan semasa bermain menentang Finland dalam aksi pertama peringkat Kumpulan B, kejohanan Euro 2020.

Kejadian berlaku pada minit ke-42 apabila pemain berusia 29 tahun ini berlari anak-anak menuju ke garisan tepi untuk menerima bola lontaran ke dalam oleh rakan sepasukannya.

Bagaimanapun, belum sempat dia menerima bola tersebut, Eriksen jatuh pengsan secara tiba-tiba berdekatan dengan garisan tepi padang.

Rakan sepasukan yang menyedari Eriksen jatuh dan berada dalam keadaan tidak sedarkan diri dengan pantas memanggil paramedik untuk memberikan bantuan kecemasan.

Dapat dilihat paramedik terpaksa memberikannya bantuan pernafasan (CPR). Keadaan stadium sunyi sepi menantikan keadaan Eriksen pada ketika itu.

Sebentar tadi, Eriksen telah dibawa keluar dari padang oleh paramedik untuk menerima rawatan lanjut. Doktor yang memberikannya rawatan awal ada memberikan isyarat ‘okay’ kepada kamera.

Sementara itu, perlawanan di antara kedua-dua pasukan turut ditangguhkan.


Penjaring Terbanyak Kelab, Gonzalo Cabrera Tinggalkan Johor Darul Ta’zim

Tiada lagi aksi penyerang sayap lincah kelahiran Argentina, Gonzalo Cabrera bersama skuad Johor Darul Ta’zim (JDT) pada musim hadapan.

Menurut makluman terkini oleh pasukan yang menjuarai Liga Super lapan kali berturut-turut itu, pemain yang bakal memasuki usia 33 tahun pada Januari hadapan tersebut akan meninggalkan skuad Harimau Selatan.

It's been a memorable adventure together, winning all those trophies and scoring plenty of goals to become Johor Darul Ta'zim FC's (JDT) all time Malaysia Super League (43 goals) and All Competitions (66) top scorer in 152 appearances since 2017. [1/2] pic.twitter.com/oARnYw95Ez

Untuk makluman semua, sejak menyertai JDT pada tahun 2017, pemain yang memegang pasport Iraq ini bukan sahaja bergerak lincah di atas padang malahan muncul sebagai penjaring prolifik sehinggakan meletakkan namanya selaku penjaring terbanyak kelab dengan rekod jaringan 66 gol dalam kesemua pertandingan.

Selain itu, Gonzalo turut memainkan peranan yang cukup signifikan dalam membantu JDT merangkul pelbagai trofi seperti Liga Super (2017-2021), Piala Sumbangsih (2018-2021) dan Piala Malaysia (2017 & 2019).

Perkembangan mengejutkan ini pastinya akan menimbulkan tanda tanya dalam kalangan peminat JDT serta peminat saingan bola sepak tempatan siapakah pemain import baharu yang akan dibawa masuk oleh pemiliknya, DYAM Tunku Ismail Ibni Sultan Ibrahim bagi menggantikan penyerang sayap lincah tersebut. Sama-sama kita nantikan.

Featured Image: Malaysian Football League


Sukan SEA: Gandingan Senior-Junior Jadi Wakil Tunggal Beregu Wanita Ke Suku Akhir

Gandingan senior dan junior, Cheah Yee See-Cheng Su Hui menjadi wakil tunggal beregu wanita negara yang mara ke peringkat suku akhir dalam acara badminton individu di temasya Sukan SEA 2021.

Yee See-Su Hui yang berusia 26 dan 18 tahun masing-masing ini mara selepas menumpaskan wakil Vietnam, Pham Thi Kanh-Van An Than dengan skor 21-17. 13-21 dan 21-14 yang memakan masa satu jam dan 11 minit permainan pada Pusingan 1.

R16#MAS🇲🇾 Cheah Yee See-Cheng Su Hui def. #VIE🇻🇳 Pham Thi Kanh-Van An Than 21-17 13-21 21-14#DemiMalaysia #BadmintonMalaysia

— BAM (@BA_Malaysia) May 19, 2022

Menanti mereka di peringkat suku akhir yang dijadualkan berlangsung pada hari esok adalah samada beregu Kemboja, Phon Chenda-Sok Somalyta atau beregu Filipina, Airah Albo-Thea Pomar.

Sementara itu, sepasang lagi beregu wanita negara iaitu Go Pei Kee dan Yap Ling terpaksa akur kandas di Pusingan 1 sekaligus gagal meneruskan kemaraan ke peringkat suku akhir.

Gandingan ini gagal mara ekoran tumpas kepada beregu negara sebarang tambak, Singapura, Insyirah Khan dan Bernice Lim Zhi Rui dengan skor 21-10, 14-21 dan 18-21 dalam tempoh masa 57 minit permainan.


Sukan Komanwel: Pemain No.10 Dunia Rangkul Emas, Tze Yong Bawa Pulang Perak

Pemain No.10 dunia dari India, Lakshya Sen berjaya merangkul pingat emas dalam acara badminton (individu) perseorangan lelaki di Sukan Komanwel Birmingham 2022.

Sementara itu, wakil negara, Ng Tze Yong yang berada di ranking ke-42 dunia membawa pulang pingat perak.

Sebelum Lakshya dan Tze Yong berhasil mengesahkan kilauan pingat masing-masing, kedua-dua pemain yang beraksi buat pertama kali di temasya ini memberikan persembahan yang cukup bertenaga dan sengit di atas gelanggang.

FINAL #IND🇮🇳 Lakshya Sen def. #MAS🇲🇾 Ng Tze Yong 19-21 21-9 21-16

* S I L V E R 🥈World No. 42 Tze Yong’s gritty run came to an halt against world No. 10 Sen.

— BAM (@BA_Malaysia) August 8, 2022

Perlawanan yang berlangsung di NEC Hall itu menyaksikan Tze Yong terlebih dahulu memenangi set pertama dengan skor 21-19. Namun begitu, Lakshya berjaya bangkit di set kedua melakar kemenangan 21-9 untuk mengheret pertarungan ke set penentuan.

Set penentuan berlangsung dengan cukup sengit. Ada ketikanya Tze Yong dilihat ketinggalan jauh berbanding Lakshya. Walaupun ada tempohnya Tze Yong berhasil mengejar dan hampir merapatkan jurang, akhirnya, dia terpaksa akur tumpas ini dengan skor 16-21.

Keputusan itu memadai buat Lakshya untuk berlari keriangan di sekitar dewan meraikan kemenangannya ke atas Tze Yong sejurus sahaja selepas tamatnya perlawanan tersebut.

Featured Image: Badminton Association of Thailand


Kelab Beckham Ikat Seorang Lagi Bekas Pemain Barcelona

Tidak cukup dengan kelibat Lionel Messi dan Sergio Busquets, kelab yang dimiliki oleh David Beckham bersama-sama Jorge Mas dan Jose Mas iaitu Inter Miami CF mengikat seorang lagi bekas pemain FC Barcelona.

Menerusi pengumuman rasmi oleh kelab berjulukan The Herons pada awal pagi tadi, pemain baharu yang dimaksudkan ialah Jordi Alba yang merupakan pemain di posisi bek kiri.

Inter Miami turut memaklumkan pemain berusia 34 tahun itu diberikan kontrak sehingga penghujung tahun 2024 dengan pilihan untuk melanjutkannya sehingga tahun 2025.

— Inter Miami CF (@InterMiamiCF) July 20, 2023

Inter Miami turut mendapatkan khidmat Alba secara percuma setelah meninggalkan Barcelona apabila tamatnya musim 2023-24. Sepanjang beraksi bersama Barcelona sejak pertengahan tahun 2012, Jordi Alba telah mencetak 459 penampilan serta mencipta 99 “assists” dan menjaringkan 27 gol.

Sumbangan terbabit telah membantu Barcelona meraih kejuaraan LaLiga (6), Copa del Rey (5), Supercopa de Espana (4), Liga Juara-Juara UEFA (1), Super Cup UEFA (1) dan Piala Dunia Kelab FIFA (1).

Menariknya, Alba serta Messi dan Busquets bukan sahaja akan kembali beraksi bersama-sama selepas dua tahun. Bahkan, mereka turut bergabung kembali dengan pengurus bekas Barcelona yang membimbing mereka sepanjang musim 2012-14, Gerardo Martino.

Featured Image: Inter Miami CF


Harimau Malaya Hampiri 8 Tahun Kemarau Kemenangan Ke Atas Singapura

Kemarau kemenangan skuad senior kebangsaan, Harimau Malaya ke atas Singapura terus berpanjangan menghampiri lapan tahun.

Selepas meraih kemenangan menentang Filipina pada Rabu lalu, skuad kendalian Kim Pan-gon gagal mengulangi keputusan tersebut ketika menentang skuad kebangsaan jiran tetangga pada malam ini.

Mereka tumpas 1-2 kepada Singapura hasil jaringan berganda oleh Ikhsan Fandi pada separuh masa pertama dan kedua, minit ke-30 dan ke-76 masing-masing.

FAS Tri-Nations Series 2022 | Sabtu, 26 Mac 2022

SINGAPORE 🇸🇬 2-1 🇲🇾 MALAYSIA

⚽ Ikhsan Fandi 30' 76'⚽ Liridon Krasniqi 57'#FAM #HarimauMalaya pic.twitter.com/L3Eyaabq0L

— FA Malaysia (@FAM_Malaysia) March 26, 2022

Manakala jaringan tunggal oleh Malaysia pula disumbangkan oleh pemain naturalisasi, Liridon Krasniqi pada minit ke-57.

Untuk rekod, kali terakhir Malaysia meraih kemenangan ke atas Singapura adalah pada November 2014 ketika beraksi dalam saingan Piala AFF. Ketika itu, Malaysia mencatatkan kemenangan 3-1.

Dua pertemuan berikutnya, Malaysia sekadar merekodkan keputusan seri tanpa jaringan (persahabatan, Oktober 2016) dan tumpas 0-1 (Piala Airmarine, Mac 2019).

Featured Image: Football Association of Malaysia


Hamilton Belum Pasti Meneruskan Karier Perlumbaan F1 Musim Depan

Pelumba Mercedes-AMG, Lewis Hamilton tidak pasti akan terus berlumba dalam saingan dalam Formula 1 (F1) bagi saingan musim hadapan.

Pelumba berusia 35 tahun itu bakal tamat kontraknya pada penghujung musim ini dan sehingga kini dia belum menandatangani kontrak lanjutan bersama pasukan.

“Saya ingin terus berada di sini (F1) pada tahun hadapan tetapi tiada jaminan akan perkara tersebut. Terdapat banyak perkara yang menarik minat saya di luar sana. Masa akan menentukannya.” kata Hamilton seperti dipetik daripada Sky Sports.

HAMILTON WINS!! 🏆He takes victory #93 at the Emilia Romagna Grand PrixBottas second, with Ricciardo coming home P3!#ImolaGP 🇮🇹 #F1 pic.twitter.com/mbmydh8EOf

Semalam, pelumba kelahiran Britain ini telah memenangani perlumbaan ke-93 dalam kariernya dalam perlumbaan GP Emilia-Romagna di Imola.

Kemenangan tersebut mengukuhkan lagi kedudukannya tempat pertamanya dalam carta pelumba dengan kutipan 282 mata. Di tempat kedua adalah rakan sepasukannya, Valtteri Bottas dengan kutipan 197 mata.

Dengan kedudukan tersebut, Hamilton hampir pasti menyamai rekod tujuh kejuaraan dunia milik pelumba legenda, Michael Schumacher dua minggu lagi di Turki.


Peter Butler Senaraikan Kpah Sherman Untuk Hadapi Kelayakan Piala Dunia 2022

23 pemain yang dipilih oleh ketua jurulatih kebangsaan Liberia iaitu Peter Butler untuk mengharuni pusingan kedua kelayakan Piala Dunia 2022 memperlihatkan nama penyerang Kedah Darul Aman, Kpah Sherman turut disenaraikan.

Perkara tersebut dimaklumkan oleh Persatuan Bola Sepak Liberia (LFA) menerusi media sosialnya, semalam, bagi menghadapi Cape Verde bagi saingan melibatkan Kumpulan C.

Artikel Berkaitan: Liberia Tanpa Kelibat Kpah Sherman Tumpas 0-2 Kepada Mesir

Untuk makluman semua, Kpah merupakan salah seorang daripada dua pemain yang beraksi bersama kelab yang berpangkalan di benua asia yang disenaraikan oleh jurulatih yang pernah membimbing beberapa pasukan di Malaysia itu.

Seorang lagi pemain yang berpangkalan di benua asia dipanggil Peter adalah pemain tengah, Marcus Macauley yang beraksi bersama Sahab FC di Jordan.

Sebagai tambahan, Liberia yang kini menduduki tangga kedua Kumpulan C dijadualkan menentang Cape Verde pada 7 dan 11 Oktober.

Featured Image: Kedah Darul Aman FC


Menteri Belia & Sukan Tanya, Arsenal Tak Main EPL Ka?

Kejayaan pasukan berpangkalan di utara London, Tottenham Hotspur menduduki tangga pertama saingan Liga Perdana Inggeris (EPL) selepas 10 perlawanan menggembirakan para penyokongnya termasuk Menteri Belia dan Sukan, Datuk Seri Reezal Merican Naina Merican.

Spurs berjaya melonjak ke puncak setelah berhasil mengikat Chelsea tanpa jaringan dalam perlawanan yang berlangsung pada malam tadi. Ia turut dibantu dengan juara bertahan, Liverpool yang keciciran mata disamping Southampton yang tumpas di tangan Manchester United.

Reezal sememangnya diketahui oleh ramai peminat bola sepak di Malaysia merupakan penyokong tegar Spurs sejak dahulu lagi. Kegembiraan Spurs merampas kedudukan No.1 carta liga itu dikongsikan menerusi satu kemaskini di laman sosialnya, pada hari ini.

FULL-TIME Chelsea 0-0 SpursSpurs go 🔝 of the #PL as the spoils are shared at Stamford Bridge 🤝#CHETOT pic.twitter.com/lzTDzm07ik

“Terima kasih Chelsea. Cubaan yang cukup sengit. Tidak lupa terima kasih buat Man Utd.

“Kami kini di atas Liverpool. Kami gerak dulu. Tahun ini menjadi tahun (kami). Ayuh.” tulis Ahli Parlimen Kepala Batas itu sambil mengepilkan satu tangkap layar carta kedudukan semasa EPL.

Dalam hantaran yang sama, sempat juga Reezal membuat sindiran pedas kepada peminat kelab lawan setempat kepada Spurs iaitu Arsenal yang tidak kelihatan dalam tangkap layar yang dikepilkannya.

“Arsenal tak main EPL ka?” tanya Reezal secara sinis kepada penyokong kelab yang kini menghuni tangga ke-14 liga inggeris tersebut.

Baca: Menteri Cadang ‘Sport Bubble’ Supaya Liga & Kejohanan Sukan Berjalan Pada 2021

FT | #ARS 1-2 #WOLOur first win at the Emirates, but some things are more important than football. All of our thoughts are with Raul Jimenez. #ARSWOL⏱🐺 pic.twitter.com/jkcbB8eqO5

Pastinya lontaran soalan itu memanaskan telinga penyokong-penyokong Gunners lebih-lebih lagi Arsenal mencatatkan kekalahan 2-1 di tangan Wolverhampton Wanderers, awal pagi tadi.

Untuk rekod, Tottenham Hotspur tidak pernah memenangi saingan EPL sejak ianya bermula pada musim 1992/93. Kedudukan terbaik yang pernah dicapai mereka adalah naib juara pada musim 2016/17.

Featured Image: Reezal Merican Naina Merican


Terbuka Indonesia: Aaron-Wooi Yik Ke Suku Akhir, Singkir Beregu No.1 Korea

Aaron Chia dan Soh Wooi Yik berhasil memastikan kemaraan ke peringkat suku akhir saingan Terbuka Indonesia selepas mengatasi gandingan lelaki No.1 Korea, Choi Sol-gyu dan Kim Won-ho pada Pusingan 16, hari ini.

Beregu negara yang menghuni ranking ketiga dunia pada ketika ini berhasil mengatasi lawannya dengan bergaya iaitu secara “straight set” dengan skor 21-19 dan 21-16 dalam tempoh 38 minit permainan di Gelanggang 2, Istora Senayan.

Kapal Api Group Indonesia Open 2023MD – R16          🇲🇾Aaron CHIA🏅21 21 🇲🇾SOH Wooi Yik🏅          🇰🇷CHOI Sol Gyu19 16 🇰🇷KIM Won Ho

— BWFScore (@BWFScore) June 15, 2023

Kemenangan itu sekaligus menjadikan Aaron-Wooi Yik melakar kemenangan ketiga berturut-turut ke atas juara Terbuka Jerman 2023 yang menghuni ranking kesembilan dunia di pentas antarabangsa.

Sebagai rekod, Aaron-Wooi Yik melakar kemenangan dua terdahulu dalam saingan Malaysia Masters 2023 dan Kejohanan Badminton Berpasukan Asia 2020.

Sementara itu, di peringakt suku akhir kelak, Aaron-Wooi Yik akan menantikan cabaran samada daripada beregu China yang diletakkan sebagai pilihan kelima kejohanan, Liu Yu Chen-Ou Xuan Yi atau gandingan Jepun, Akira Koga-Taichi Saito.

Featured Image: Badminton Association of Malaysia


6 Daripada 8 Stadium Piala Dunia Dipilih Sebagai Venue Piala Asia 2023

Konfederasi Bola Sepak Asia (AFC) mengumumkan enam daripada lapan stadium Piala Dunia di Qatar bakal digunakan ketika Piala Asia 2023 akan datang.

Menurut laman sesawang AFC, enam stadium tersebut ialah Stadium Al Janoub, Stadium Al Bayt, Stadium Ahmed bin Ali, Stadium Al Thumama, Stadium Education City dan Stadium Antarabangsa Khalifa.

Dua lagi stadium yang bakal digunakan ialah Stadium Jassim bin Hamad dan Stadium Abdullah bin Khalifa sekaligus melengkapkan senarai lapan stadium yang menjadi venue rasmi Piala Asia 2023.

✨ 𝐇𝐄𝐑𝐄 𝐖𝐄 𝐆𝐎 ✨

✅ The competition dates and 8⃣ coliseums are now confirmed. #AsianCup2023 🇶🇦 Qatar is coming! pic.twitter.com/yxEAj321oS

— #AsianCup2023 (@afcasiancup) April 5, 2023

Presiden AFC, Shaikh Salman bin Ebrahim Al Khalifa berkata, Jawatankuasa Penganjuran Tempatan (LOC) dan Persatuan Bola Sepak Qatar (QFA) bakal memastikan kejohanan kali ini suatu pengalaman yang tidak pernah dirasai sepanjang sejarah bola sepak Asia.

Dalam perkembangan yang sama, AFC turut mengumumkan tarikh berlangsungnya Piala Asia 2023 yang bakal bermula dari 12 Januari sehingga 10 Februari 2024.

Kejohanan yang bakal berlangsung selama 30 hari itu mengatasi rekod 28 hari bagi edisi 2019 yang berlangsung di Emiriah Arab Bersatu (UAE) bertujuan untuk meningkatkan nilai komersial Piala Asia.

Majlis undian peringkat kumpulan akan diadakan di Katara Opera House, Doha pada 11 Mac 2023 menyaksikan Malaysia berkemungkinan besar berada di Pot 4 berdasarkan kedudukan semasa Asia.

Featured Image: Federation Internationale de Football Association (FIFA)


Piala AFC: Penalti Hantar KL City Ke Final Bertemu Al-Seeb

Skuad ibu kota, Kuala Lumpur City (KL City) yang beraksi buat pertama kali dalam saingan Piala AFC mencipta satu lagi sejarah apabila mengesahkan kemaraan ke perlawanan akhir.

Kejayaan itu tercipta selepas menumpaskan kelab berpangkalan di Uzbekistan, Sogdiana Jizzakh menerusi penentuan sepakan penalti dalam perlawanan akhir inter-zone, sebentar tadi.

Penjaga golnya, Kevin Mendoza muncul hero dengan menyelamatkan satu sepakan penalti pemain lawan sekaligus menyudahkan penentuan tersebut dengan keputusan 5-3.

⏰ FT | 🇺🇿 PFC Sogdiana 0⃣-0⃣ Kuala Lumpur City FC 🇲🇾 (3⃣-5⃣ on pens)

🔥The City Boys have scripted a dreamy season as they go into their first-ever #AFCCupFinal after winning a dramatic penalty shoot-out! 💯 #AFCCup2022 | #SOGvKLC pic.twitter.com/k0ixg7TOsL

— #AFCCup2022 (@AFCCup) October 5, 2022

Sebelum itu, kedua-dua pasukan terlebih dahulu terikat tanpa sebarang jaringan selepas 90 minit permainan. Permainan diheret lagi menjadi 120 minit permainan namun kedudukan 0-0 kekal sehingga wisel ditiup oleh pengadil perlawanan.

Dengan kemenangan ini, KL City kendalian Bojan Hodak akan menuju ke perlawanan akhir bertemu wakil Oman, Al-Seeb untuk merebut gelaran juara.

Untuk makluman semua, Al-Seeb mengesahkan kemaraan ke perlawanan akhir selepas berjaya menumpaskan wakil Bahrain, Al-Riffa dengan keputusan 4-0 dalam perlawanan akhir peringkat zon barat, Selasa lalu.

Sebagai tambahan, perlawanan akhir Piala AFC ini akan berlangsung di Stadium Bola Sepak Kuala Lumpur, Cheras pada 22 Oktober kelak.


Terbuka Perancis: Yew Sin-Ee Yi Bakal Berhadapan ‘The Minions’ Di Suku Akhir

Beregu lelaki bebas (independent) Malaysia, Ong Yew Sin dan Teo Ee Yi bakal berhadapan beregu No.1 Dunia, Marcus Gideon dan Kevin Sukamuljo atau terkenal dengan julukan ‘The Minions’ di peringkat suku akhir Terbuka Perancis 2021.

Terdahulu, Yew Sin-Ee Yi menempah tiket ke peringkat suku akhir dengan menumpaskan beregu England, Callum Hemming dan Steven Stallwood secara ‘straight set’ 21-8 dan 21-8 pada Pusingan 2.

Sebelum itu, pasangan yang menghuni ranking ke-16 dunia ini menumpaskan beregu muda Malaysia, Goh Sze Fei dan Nur Izzuddin di Pusingan 1 dengan keputusan 22-24, 22-20 dan 21-17.

Berdasarkan rekod pertemuan, Yew Sin-Ee Yi pernah bertemu ‘The Minions’ sebanyak empat kali. Bagaimanapun, keempat-empat pertemuan belum pernah dimenangi oleh Yew Sin-Ee Yi sejak mereka bertemu kali pertama pada tahun 2017.

Sementara itu, satu lagi pasangan beregu lelaki Malaysia, Aaron Chia-Soh Wooi Yik turut menempah tiket ke peringkat suku akhir dalam kejohanan yang sama.

Di peringkat suku akhir, beregu yang menghuni kedudukan ke-8 dunia merangkap pemenang pingat gangsa Sukan Olimpik Tokyo 2020 ini bakal berhadapan dengan beregu India, Satwiksairaj Rankireddy dan Chirag Shetty yang menghuni ranking ke-11 dunia.

Kedua-dua perlawanan melibatkan pasangan beregu Malaysia ini dijangka akan berlangsung pada awal pagi esok.


Terbuka Indonesia: Kian Meng-Pei Jing Terus Kempunan Untuk Layak Ke Suku Akhir

Gandingan campuran negara, Tan Kian Meng dan Lai Pei Jing terus kempunan untuk mara lebih jauh setelah tewas kepada pasangan Indonesia, Rinov Rinaldy dan Pitha Mentari di Pusingan 16 Terbuka Indonesia 2023.

Lebih malang, mereka masih belum berjaya mara ke peringkat suku akhir bagi mana-mana kejohanan Jelajah Dunia Persekutuan Badminton Dunia (BWF) sejak 2022.

Beregu negara itu ditumpaskan dengan mudah oleh wakil Indonesia tersebut secara “straight set” dengan keputusan 17-21 dan 16-21 dalam perlawanan yang berlangsung selama 47 minit di Istora Gelora Bung Karno, Senayan.

R16#INA🇮🇩 Rinov Rivaldy-Pitha Mentari def. #MAS🇲🇾 Tan Kian Meng-Lai Pei Jing 21-17 21-16

📷 @badmintonphoto #DemiMalaysia #BadmintonMalaysia pic.twitter.com/GBMCcbQKel

— BAM (@BA_Malaysia) June 15, 2023

Kekalahan itu juga menamatkan rentetan kemenangan yang dicatatkan beregu No.4 negara ke atas lawan dari Indonesia tersebut dalam tiga pertemuan terakhir mereka sebelum ini.

Untuk makluman, kali terakhir Kian Meng-Pei Jing mara lebih jauh dalam saingan Jelajah Dunia BWF adalah pada tahun lalu ketika mereka layak ke separuh akhir Jelajah Dunia Akhir BWF sebelum tewas kepada Zheng Si Wei dan Huang Ya Qiong.

Rinaldy-Mentari yang mara ke suku akhir akan bertemu wakil Jepun yang juga beregu No.2 dunia, Yuta Watanabe dan Arisa Higashino yang menewaskan Reginald Lee Chun Hei dan Ng Tsz Yau.

Featured Image: Yonex Swiss Open 2022


Juara Dunia 3 Kali Singkir Pearly-Thinaah Daripada Jelajah Dunia Akhir

Beregu wanita No.1 negara, Pearly Tan dan Thinaah Muralitharan terpaksa mengucapkan selamat tinggal kepada saingan Jelajah Dunia Akhir BWF 2022 selepas mengharungi dua pertarungan.

Pearly-Thinaah gagal melepasi saingan peringkat Kumpulan B selepas tumpas perlawanan kedua ketika bertemu beregu China merangkap juara Kejohanan Dunia BWF sebanyak tiga kali, Chen Qing Chen dan Jia Yi Fan.

Dalam perlawanan tersebut, Pearly-Thinaah tumpas secara “straight set” dengan skor 21-13 dan 21-15 dalam tempoh masa 42 minit permainan.

HSBC BWF World Tour Finals 2022WD – Round 2          🇨🇳Qing Chen CHEN🏅21 21 🇨🇳Yi Fan JIA🏅13 15 🇲🇾Pearly TAN          🇲🇾Muralitharan THINAAH

🕗 in 42 minutes https://t.co/3za5bvHDwL

— BWFScore (@BWFScore) December 8, 2022

Sebagai rekod, ini merupakan kekalahan ketiga berturut-turut buat Pearly-Thinaah di pentas antarabangsa apabila bertemu Qing Chen-Yi Fan yang juga merupakan beregu No.1 dunia pada masa kini.

Pada perlawanan pertama semalam, Pearly-Thinaah turut mengalami kekalahan di tangan beregu Indonesia, Apriyani Rahayu dan Siti Fadia Silva Ramadhanti.

Ini menjadikan Pearly-Thinaah yang mengalami dua kekalahan berturut-turut gagal meraih sebarang mata dan menghuni tangga tercorot Kumpulan B selepas dua perlawanan.

Untuk perlawanan terakhir pada hari esok, Pearly-Thinaah akan turun menentang satu lagi wakil China, Zhang Shu Xian dan Zheng Yu.

Featured Image: Badminton Association of Thailand


Cristiano Ronaldo Atasi Rekod 195 Penampilan Soh Chin Ann

Portugal telah terkeluar daripada saingan Piala Dunia 2022 yang berlangsung di Qatar ekoran tumpas kepada Maghribi di peringkat suku akhir pada Sabtu lalu.

Namun penyerangnya merangkap pemenang Ballon d’Or sebanyak lima kali, Cristiano Ronaldo yang masuk selaku pemain gantian pada minit 51’ sempat mengatasi rekod 195 penampilan yang dipegang oleh bekas pemain skuad kebangsaan Malaysia, Datuk Soh Chin Ann.

Kemasukan pemain berusia 37 tahun itu menggantikan Ruben Neves menjadikannya telah tampil sebanyak 196 kali bersama skuad berjulukan Selecao das Quinas sepanjang kariernya.

All-time leading appearance makers in men's international football ⚽

196 – Cristiano Ronaldo🇵🇹196 – Bader Al-Mutawa🇰🇼 #FIFAWorldCup | #Qatar2022 pic.twitter.com/p41BFcI9oS

— FIFA World Cup (@FIFAWorldCup) December 10, 2022

Baca: Empat Legenda Harimau Malaya Sertai FIFA Century Club

Ianya menyamai rekod penampilan terbanyak dalam sejarah yang dipegang oleh penyerang Kuwait, Bader Al-Mutawa, 37 tahun, sepertimana diiktiraf oleh badan bola sepak dunia, Persekutuan Persatuan Bola Sepak Antarabangsa (FIFA) menerusi senarai FIFA Century Club.

Memandangkan kedua-dua pemain ini masih aktif bermain bersama skuad kebangsaan masing-masing, Ronaldo dan Bader berpeluang untuk melebarkan lagi rekod penampilan masing-masing serta merebut gelaran pemain dengan penampilan terbanyak bersama skuad kebangsaan sepanjang zaman.

Sebagai rekod, Ronaldo melakukan debut bersama skuad senior Portugal kendalian Luis Felipe Scolari ketika bertemu Kazakhstan pada Ogos 2003. Pada ketika itu, Ronaldo berusia 18 tahun dan 6 bulan dan perlawanan itu berlangsung di Municipal Stadium Eng. Manuel Branco Teixeira yang menyaksikan Poertugal meraih kemenangan 1-0.

Featured Image: FIFA World Cup


Belanjawan Selangor 2023: RM2.24 Juta Untuk Baik Pulih & Bina Baru Infrastruktur Sukan

Kerajaan Negeri Selangor mengumumkan akan meneruskan Projek Membaikpulih dan Membina Baru Infrastruktur Sukan bagi memartabatkan aspek pembangunan sukan dan aktiviti sukan serta melahirkan generasi muda yang sihat, aktif dan berdaya saing.

Sehubungan itu, sejumlah RM2.24 juta diperuntukkan bagi mencapai tujuan tersebut. Untuk makluman, projek ini bertujuan membaikpulih infrastruktur sukan yang mengalami kerosakan selain membina baru infrastruktur sukan berdasarkan keperluan setempat.

Pengumuman itu hadir menerusi pembentangan Belanjawan 2023 oleh Menteri Besar Selangor, YAB Dato’ Seri Amirudin Shari di Dewan Undangan Negeri (DUN) yang turut disiarkan secara langsung menerusi saluran Youtube Selangor TV, pada hari ini.

Untuk pengetahuan semua, Amirudin ketika memulakan pembentangan yang bertemakan, #KitaSelangor: Melonjak Kemajuan, Mengerat Perpaduan, Menjayakan Harapan memaklumkan Kerajaan Negeri memperuntukkan sebanyak RM2.45 bilion secara keseluruhan bagi Belanjawan 2023 sebagai persediaan menghadapi kelembapan ekonomi tahun hadapan.

Daripada jumlah tersebut, sebanyak RM1.25 bilion atau bersamaan 51 peratus diperuntukkan bagi perbelanjaan mengurus manakala 1.2 bilion lagi adalah untuk perbelanjaan pembangunan.

Sementara itu, Amirudin menganggarkan hasil yang boleh dikutip pula berjumlah RM2 bilion.

Featured Image: Facebook Amirudin Shari


Tonton ‘Assist’ Pintar Wan Kuzain Ketika Bantu RGV Toros Cipta Kemenangan

Pemain kelahiran Amerika Syarikat berdarah Malaysia, Wan Kuzain Wan Kamal sekali lagi memberikan impak ketika beraksi bersama pasukannya, Rio Grande Valley (RGV Toros) dalam saingan USL Championship – Western Conference Mountain.

Dalam perlawanan menentang Orange County semalam, satu larian bijak yang dilakukannya membolehkan dia menerima bola dan membawanya ke atas sebelum melakukan satu hantaran kepada rakan sepasukannya, Juan Carlos Azocar yang tidak dikawal oleh mana-mana pemain lawan.

.@RGVFC brings the pace and precision early 🎯#OCvRGV pic.twitter.com/iR2XRjzTD6

Juan Carlos yang menerima bola tersebut di dalam kontak penalti dengan mudahnya melakukan satu rembatan melepasi penjaga gol sekaligus meletakkan RGV Toros 1-0 mendahului seawal minit ke-2 permainan.

Bagaimanapun Wan Kuzain yang turun selaku pemain tengah di dalam perlawanan tersebut hanya bermain sehingga ke-68 namun pasukannya berjaya menggandakan gol menerusi sepakan penalti pada minit ke-80 dan menamatkan perlawanan tersebut dengan keputusan 2-0.

Clean sheet ✅ RGV win ✅ Whataburger > In and Out ✅ Your Toros return home with 3 more pts and sole possession of first place. Thats it. That’s the tweet pic.twitter.com/8yNudLNjaX

Setakat 13 perlawanan yang telah diharungi oleh RGV Toros pada musim ini, Wan Kuzain telah tampil dalam kesemua 13 perlawanan tersebut serta merekodkan tiga gol dan satu ‘assist’.

Berdasarkan pemerhatian, Wan Kuzain seringkali diturunkan selaku pemain tengah namun ada ketikanya ketua jurulatih, Wilmer Cabrera meletakkan pemain berusia 22 tahun ini sebagai sayap kanan dan kiri.

Anda boleh menonton highlight penuh perlawanan antara RGV Toros menentang Orange County pada pautan di bawah:


Pemain Terengganu, KL City, Kedah, Penang & PJ City Dalam Penilaian Cheng Hoe Untuk Dipanggil ke Skuad Kebangsaan

Sungguhpun masih berada di dalam situasi pademik Covid-19, saingan bola sepak tempatan khususnya Liga Super 2021 berjaya dilangsungkan secara penuh 22 perlawanan berbanding 11 perlawanan musim lalu.

Menurut laporan The Star, kejayaan melangsungkan saingan Liga Super secara penuh itu membolehkan ketua jurulatih skuad kebangsaan, Tan Cheng Hoe menilai beberapa pemain muda untuk dipanggil menyarung jersi Harimau Malaya.

Dimaklumkan, antara pemain muda dan tempatan yang menarik perhatiannya adalah daripada pasukan Terengganu, Kuala Lumpur City (KL City), Kedah Darul Aman (Kedah), Penang dan Petaling Jaya City (PJ City).

Baca: Aksi Pemain Muda, Izreen Izwandy Dapat Pujian Bojan Hodak

“Terengganu telah menggunakan beberapa pemain muda, yang (tampil) mengagumkan. Kuala Lumpur City juga mempunyai beberapa pemain yang mengujakan, dimana kami sudah perhatikan.”

“Tidak lupa juga, Kedah dan Penang juga menggunakan beberapa pemain tempatan yang bagus,” katanya.

Baca: DNA ‘Yakini Lokal’ PJ City Akan Diteruskan Pada Musim 2022

“Petaling Jaya City juga tampil memberangsangkan dengan skuad keseluruhan pemain tempatan dan tidak menunjukkan kegentaran apabila berdepan dengan pasukan tangga teratas yang dikuatkan dengan pemain-pemain asing.” katanya seperti dipetik daripada The Star.

Sementara itu, persembahan beberapa pemain senior dan veteran tempatan juga tidak kurang hebatnya pada musim ini. Antara yang mencuri tumpuan penyokong dan peminat adalah kelibat Baddrol Bakhtiar, Safiq Rahim dan Amri Yahyah.

Baca: Penjaring Terbanyak Tempatan, Baddrol Bakhtiar Wakili Malaysia – ‘Why Not?’ Kata Coach Aidil

Pada masa yang sama, jurulatih berusia 53 tahun ini turut bersedia mempertimbangkan untuk memanggil pemain senior sebagai contoh Baddrol yang meletakkan namanya selaku penjaring terbanyak tempatan menyertai skuad kebangsaan.

Cheng Hoe berkata, “pintu (skuad kebangsaan) sentiasa terbuka kepada mana-mana pemain. Selagi mana mereka boleh menyumbang kepada pasukan, mereka dialu-alukan.”

Untuk makluman semua, skuad Harimau Malaya akan terlibat dalam saingan Piala AFF Suzuki 2020 yang dijadualkan berlangsung 5 Disember hingga 1 Januari 2022 kelak.

Featured Image: Football Association of Malaysia


BWF Ranking: Beregu Kidal ‘Patatimo Boys’ Hampiri Kelompok 100 Terbaik Dunia

Pasangan beregu badminton lelaki muda negara, Wan Muhammad Arif Wan Junaidi dan Muhammad Haikal Nazri yang berumur 19 tahun masing-masing semakin menghampiri kelompok 100 beregu lelaki terbaik dunia.

Menerusi kemaskini terbaru oleh Persekutuan Badminton Dunia (BWF), kedua-dua pemain bertangan kidal berasal dari Terengganu dan Kelantan ini berhasil meraih lonjakan sebanyak 33 anak tangga sekaligus menduduki ranking ke-102 pada minggu ini.

Peningkatan sebanyak itu diraih hasil daripada kejayaan pasangan yang mendapat julukan ‘Patatimo Boys’ ini mara ke perlawanan akhir kejohanan Terbuka Scotland, hujung minggu lalu.

Sementara itu, seorang lagi pasangan beregu muda negara, Man Wei Chong dan Tee Kai Wun yang mara ke peringkat suku akhir dalam kejohanan yang sama meraih peningkatan sebanyak 8 anak tangga dan membolehkan mereka menduduki ranking ke-69 dunia.

Beralih kepada beregu bebas (independent) negara yang beraksi di pentas Terbuka Indonesia iaitu Tan Kian Meng-Tan Wee Kiong serta Goh V Shem-Low Juan Shen, kedua-dua pasangan ini berhasil meraih peningkatan dengan menduduki ranking ke-106 dan ke-121 dunia.

Beregu di bawah naungan Persatuan Badminton Malaysia (BAM), Goh Sze Fei dan Nur Izzuddin pula berjaya memperbaiki kedudukan mereka sebanyak satu anak tangga menjadikan mereka kini menghuni ranking ke-18 dunia.

Sedikit perkembangan yang kurang menyedapkan dalam kemaskini BWF pada minggu ini apabila beregu utama negara, Aaron Chia dan Soh Wooi Yik kembali turun ke ranking ke-7 dunia ekoran terkandas di Pusingan 16 Terbuka Indonesia, minggu lepas.


Terbuka Malaysia: Tang Jie-Ee Wei Cipta Kejutan Ke Atas Beregu No.1 Negara

Pasangan yang mula bergandingan sejak Disember tahun lalu, Chen Tang Jie dan Toh Ee Wei memulakan kejohanan Terbuka Malaysia 2023 dengan mencipta kejutan menumpaskan beregu campuran No.1 tanah air.

Pasangan yang tumpas di tangan mereka itu ialah Tan Kian Meng dan Lai Pei Jing merangkap semi-finalis kejohanan Jelajah Dunia Akhir BWF 2022.

Perlawanan yang berlangsung di Gelanggang 3, Axiata Arena sebentar tadi menyaksikan Tang Jie-Ee Wei melakar kemenangan ke atas pasangan No.6 dunia itu dengan skor 21-15 dan 21-10 dalam tempoh 31 minit permainan.

Untuk makluman, ini merupakan pertemuan sulung melibatkan kedua-dua pasangan di pentas kejohanan antarabangsa.

Kemenangan yang digapai pada hari ini membolehkan mereka ke mara ke Pusingan 16. Menanti Tang Jie-Ee Wei di pusingan tersebut samada beregu Indonesia, Rehan Naufal-Lisa Ayu atau beregu senegara, Chan Peng Soon-Goh Liu Ying.

Featured Image: Badminton Association of Malaysia


Kejohanan Dunia BWF: Buat Pertama Kalinya Aaron-Wooi Yik Melangkah Ke Separuh Akhir

Beregu lelaki No.1 negara, Aaron Chia dan Soh Wooi Yik menyerikan karier mereka pada hari ini dengan melangkah buat julung kalinya ke peringkat separuh akhir di pentas Kejohanan Dunia BWF.

Pasangan yang menghuni ranking keenam dunia ini mengesahkan kemaraan tersebut selepas berhasil mengalahkan beregu Korea, Choi Sol-gyu dan Seo Seung-jae di peringkat suku akhir, sebentar tadi.

Pertarungan tersebut menyaksikan Aaron-Wooi Yik merekodkan kemenangan ke atas penghuni ranking ke-11 dunia ini secara “straight set” dengan skor 21-18 dan 21-16 dalam tempoh masa 40 minit permainan.

TotalEnergies BWF World Championships 2022MD – Quarter final          🇲🇾Aaron CHIA🏅21 21 🇲🇾Wooi Yik SOH🏅18 16 🇰🇷Sol Gyu CHOI          🇰🇷Seung Jae SEO

🕗 in 40 minutes https://t.co/KI3PAjKDEH

— BWFScore (@BWFScore) August 26, 2022

Menyoroti pertemuan melibatkan Aaron-Wooi Yik dan Choi-Seo, sudah pasti ini bukanlah yang pertama di pentas antarabangsa. Keputusan yang direkodkan pada hari ini juga menjadikan Aaron-Wooi Yik telah mencatatkan empat kemenangan berturut-turut ke atas Choi-Seo daripada enam pertemuan secara keseluruhan.

Untuk pengetahuan semua, ini merupakan penampilan keempat gandingan Aaron-Wooi Yik di pentas Kejohanan Dunia BWF. Kempen ddisi 2021, 2019 dan 2018 yang disertai mereka sebelum ini hanya tamat di Pusingan 16, Pusingan 32 dan suku akhir masing-masing.

Sementara itu, lawan bagi Aaron-Woi Yik di peringkat separuh akhir masih belum ditentukan. Dua beregu iaitu Satwiksairaj Rankireddy-Chirag Shetty dan Takuro Hoki-Yugo Kobayashi akan berentap sekejap lagi untuk merebut tiket ke separuh akhir.


Peminat Letak Harapan Terlalu Tinggi Terhadap Safawi – Bekas Penyerang Angers

Peminat di Malaysia bagaikan tidak berpijak di bumi nyata dan meletakkan harapan yang terlalu tinggi apabila mahu menyaksikan Safawi Rasid beraksi bersama Portimonense dalam masa terdekat.

Perlu disedari penyerang sayap kebangsaan itu bermain di salah sebuah liga terbaik di eropah dimana jurangnya terlalu besar berbanding saingan di liga tempatan.

Justeru, para peminat tempatan tidak perlu bersikap kurang matang dengan membanjiri ruang komen media sosial Portimonense bertanyakan bila Safawi akan diturunkan dalam kesebelasan utama.

“Harapan terlalu tinggi diletakkan oleh peminat-peminat bola sepak Malaysia,”

“Salah satu jurang besar adalah (melibatkan) tahap kecergasan, jurangnya terlalu besar.”

“Mereka mungkin sedang melatih Safawi untuk mendapatkan tahap kecergasan tertinggi buat masa ini.”

“(Mahu) jadikannya lebih cergas kerana tak cukup (cergas) untuk pemain dari Malaysia bermain dalam Liga Portugal.” kata bekas penyerang Angers dan Pahang, Dickson Nwakaeme dalam rancangan Berbulu Dengan Burn.

Sebagai seorang pemain yang pernah berkelana di Ligue 1, Dickson berkata Safawi perlu diberikan masa untuk menyesuaikan diri di sana.

Bukan sahaja perlu menyesuaikan diri dengan cuaca sejuk, Safawi juga perlu menyesuaikan diri dengan suasana baharu melibatkan kehidupan peribadi dan karier bola sepaknya.

“Sangat banyak perkara yang perlu (Safawi) sesuaikan dirinya (di sana).”

“Awak perlu menyesuaikan diri dengan cuaca, sesuaikan diri tanpa keluarga, tanpa rakan-rakan, tanpa rakan sepasukan yang sudah dikenali seperti di JDT, sesuaikan diri dengan makanan di sana,

“Dan yang paling penting adalah mencapai tahap kecergasan yang diperlukan, tahap yang diperlukan untuk awak diturunkan bermain,”

“(Walaupun) awak mempunyai kebolehan teknikal yang baik, tetapi kecergasan (lebih penting). Ia akan mengambil masa,” jelas Dickson lagi.

Dickson dalam temubual berkenaan sempat berkongsi pengalamannya sewaktu bermain di liga eropah.

Menurutnya, jurulatih akan memberikan kepercayaan untuk tampil dalam kesebelasan utama sekiranya menunjukkan kesungguhan dan tiada tanda-tanda ‘lembik’ semasa sesi latihan.

“Sesi latihan di sana sangat sukar, kadangkala lebih sukar berbanding semasa hari perlawanan dan temponya tinggi. Sekiranya jurulatih lihat perkara tersebut, anda akan mula diberikan peluang untuk bermain.” jelasnya.

Featured Image: Angers SCO & Portimonense SC


Saiful, Mustaza & Jaifuddin Sertai Ahli Lembaga Pengarah MFL Penggal 2021-2025

Senarai Ahli Lembaga Pengarah (ALP) bagi badan penganjur bola sepak tanah air iaitu Malaysian Football League (MFL) menyaksikan sedikit perubahan bagi sesi 2021-2025.

Berdasarkan pengumuman oleh Presiden MFL, Datuk Haji Hamidin Haji Mohd Amin dalam satu sidang media atas talian pada hari ini, Rakan Kongsi MFL telah mengundi dua muka baharu untuk mengisi tiga slot Wakil Pasukan.

Dua muka baharu tersebut ialah Datuk Mohd Saiful Mat Sapri (Pengarah Eksekutif Melaka United) dan Datuk Mohamad Jaifuddin Bujang Mohidin (Pengarah Johor Darul Ta’zim).

Sementara itu, Mustaza Ahmad (Ketua Pegawai Eksekutif UiTM FC) kekal dipilih oleh Rakan Kongsi untuk melengkapkan tiga slot Wakil Pasukan dalam senarai ALP MFL.

Hasil undian Rakan Kongsi MFL menyaksikan Wakil Pasukan bagi penggal lalu iaitu Marzuki Sulong dan Razali Dolhan tersingkir daripada senarai ALP MFL bagi penggal baharu.

Sebagai tambahan, pada penggal yang lalu, Jaifuddin menyertai ALP MFL selaku Wakil Bebas. Bagaimanapun, dia meletakkan jawatan dan membuat keputusan untuk bertanding bagi Wakil Pasukan bagi penggal baharu.

Untuk makluman semua, 3 Wakil Pasukan merupakan nama yang dipilih dan diundi oleh Rakan Kongsi.

Sementara itu, 3 Wakil FAM merupakan nama yang dipilih oleh Presiden Persatuan Bolasepak Malaysia (FAM) dan 3 Wakil Bebas pula nama yang dipilih oleh Presiden MFL mengikut keperluan.

Berikut adalah senarai Ahli Lembaga Pengarah MFL 2021-2025:

Presiden: Datuk Haji Hamidin Haji Mohd Amin

Wakil FAM: Datuk Mohd Hisamudin Yahaya

Wakil FAM: Mohd Joehari Mohd Ayub

Wakil FAM: Christopher Raj Aralanthu

Wakil Pasukan: Datuk Mohd Saiful Mat Sapri

Wakil Pasukan: Datuk Mohamad Jaifuddin Bujang Mohidin

Wakil Bebas: Dato’ Kamarul Ariffin Mohd Shahar


ACL 2022: Turunkan ‘Skuad Simpanan’ – JDT Alami Kekalahan Pertama Dalam Kumpulan I

Johor Darul Ta’zim (JDT) mengalami kekalahan pertama dalam saingan Liga Juara-Juara Asia (ACL) 2022 selepas menurunkan ‘skuad simpanan’ pada perlawanan keempat peringkat Kumpulan I, sebentar tadi.

Dalam perlawanan tersebut, skuad kendalian Benjamin Mora itu tidak memulakan beberapa pemain kesebelasan utama yang berhasil merekodkan keputusan seri menentang Juara J-League, Kawasaki Frontale pada perlawanan ketiga, Khamis lalu.

Pemain-pemain tersebut ialah Bergson da Silva, Natxo Insa, Leandro Velazquez, Shahrul Saad dan Arif Aiman Hanapi. Menggantikan pemain-pemain ini ialah Bienvenido Maranon, Safawi Rasid, Ramadhan Saifullah, Hong Wan dan Mauricio.

FT | 🇲🇾 Johor Darul Ta'zim 0-5 Kawasaki Frontale 🇯🇵

A five ⭐ performance from Kawasaki sees the J1 League side move 🔝 of Group I following goals from Wakizaka, Kobayashi, Marcinho and Chanathip. #ACL2022 | #JDTvKWF pic.twitter.com/5YSfvjtbLs

— #ACL2022 (@TheAFCCL) April 24, 2022

Dan perlawanan ini berkesudahan dengan JDT ‘diratah’ oleh Kawasaki dengan kekalahan 0-5 hasil jaringan Yasuto Wakizaka (14’), Yu Kobayashi (31’,43’), Marcinho (81’) dan Chanatip Songkrasin (88’).

Kekalahan ini bukan sahaja menyebabkan JDT gagal meraih sebarang mata malahan kedudukannya di tangga pertama Kumpulan I turut berjaya dirampas oleh Kawasaki. Ini menjadikan JDT turun satu anak tangga dan menghuni tangga kedua – berkongsi 7 mata bersama wakil Korea, Ulsan Hyundai.

Namun begitu, peluang JDT untuk mara ke peringkat kalah mati masih lagi terbuka luas dalam baki dua perlawanan berikutnya. Untuk perlawanan seterusnya, JDT akan bertemu wakil China, Guangzhou FC buat kali kedua. Ianya dijadualkan berlangsung pada Rabu ini dengan sepak mula jam 10 malam.

Featured Image: JOHOR Southern Tigers